Amewuwu Le Dzigbezã Aɖe Ðuɣi | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nAmewuwu Le Dzigbezã Aɖe Ðuɣi\nHERODES NA WOTSO TA LE YOHANES AMENYRƆÐETSIMELA NU\nEsi Yesu ƒe apostoloawo le woƒe subɔsubɔdɔa wɔm le Galilea la, ame si ɖe Yesu fia ya mekpɔ ablɔɖe ma o. Yohanes Amenyrɔɖetsimela kpɔtɔ le gaxɔ me ƒe eve kloe nye ema.\nYohanes gblɔ le dutoƒo be mesɔ be Fia Herodes Antipa naxɔ nɔviaŋutsu Filipo srɔ̃ Herodia aɖe o. Herodes gbe srɔ̃a gbãtɔ heɖe Herodia. Le Mose ƒe Se si dzi Herodes gblɔna be yewɔna ɖo nu la, srɔ̃ɖeɖe sia nye ahasisrɔ̃ɖeɖe eye mele se nu o. Esi Yohanes ƒe nya la mevivi Herodes nu o ta la, ena wode Yohanes gaxɔ me, eye ɖewohĩ Herodia ye ƒoe ɖe enu.\nHerodes tɔtɔ eye menya nu si wòawɔ Yohanes o, elabena amewo buna “Yohanes nyagblɔɖilae.” (Mateo 14:5) Gake Herodia ya metɔtɔ le nya sia me o. Elé “Yohanes ɖe dɔme,” eye wònɔ didim be yeana woawui. (Marko 6:19) Mlɔeba la, mɔnukpɔkpɔa va ʋu ɖi nɛ.\nŊkeke ʋɛ aɖewo do ŋgɔ na ƒe 32 K.Ŋ. ƒe Ŋutitotoŋkekenyuia la, Herodes wɔ ɖoɖo be yeaɖu azã gã aɖe le yeƒe dzigbeŋkeke dzi. Herodes ƒe dziɖuɖumegãwo kple asrafomegãwo katã kpakple Galileatɔ xɔŋkɔwoe nye ame siwo ƒo ƒu ɖe azã la ɖuƒe. Esi azãɖuɖua nɔ edzi yim la, wodɔ Salome, si nye ɖetugbui dzaa aɖe si Herodia dzi na srɔ̃a xoxoa Filipo la ɖa be wòayi aɖaɖu ɣe na amedzroawo. Ale si wòɖu ɣea la dzɔ dzi na ameawo ale gbegbe.\nHerodes kpɔ dzidzɔ ɖe Salome ŋu ŋutɔ, eye wògblɔ nɛ be: “Bia nu sia nu si nèdi lam, eye mana wò.” Eka atam gɔ̃ hã be: “Nu sia nu si nàbiam la, mana wò, va se ɖe nye fiaɖuƒea ƒe afã ke hã dzi.” Hafi Salome nagblɔ nu si dim wòle la, edo go yi ɖabia dadaa be: “Nu kae mabia?”—Marko 6:22-24.\nMɔnukpɔkpɔ si dim Herodia le la tututue nye esia! Mehe ɖe megbe o, eɖo eŋu be: “Yohanes Amenyrɔɖetsimela ƒe ta.” Salome trɔ yi Herodes gbɔ enumake eye wòbia be: “Medi be nàtsɔ Yohanes Amenyrɔɖetsimela ƒe ta de agba me nam fifi laa.”—Marko 6:24, 25.\nNu sia ve Herodes vevie ŋutɔ, gake eƒe ame kpekpeawo se atam si wòka na Salome la. Ekpe ŋu nɛ be yeagbe nu si wòbia la nana nenye be ema abia be wòawu ame maɖifɔ gɔ̃ hã. Eya ta Herodes dɔ eŋusrafo ɖeka ɖe gaxɔa me be wòaɖawu Yohanes. Kasia eŋusrafo la trɔ gbɔ kple Yohanes ƒe ta le agba gbadzɛ me xoxo. Etsɔe na Salome, eye eya hã tsɔe yi na dadaa.\nEsi Yohanes ƒe nusrɔ̃lawo se nu si dzɔ la, wova tsɔ eƒe kukua yi ɖaɖi. Eye woyi ɖagblɔ nya la na Yesu.\nEmegbe esi Herodes se ale si Yesu nɔ gbe dam le amewo ŋu eye wònɔ gbɔgbɔ vɔ̃wo nyam le wo me la, dzika tso eƒo ŋutɔ. Enɔ susum be Yesu, si nɔ nu siawo wɔm lae nye Yohanes Amenyrɔɖetsimela si fɔ “tso ame kukuwo dome.” (Luka 9:7) Eya ta Herodes Antipa di vevie be yeakpɔ Yesu. Gake edze ƒãa be menye esi wòdi be yease nu si ƒe gbeƒã ɖem Yesu le tae o. Ke boŋ Herodes di be yeakpɔ Yesu ne yeaɖo kpe edzi be nu si susum yele la nye nyateƒe loo alo menye nyateƒe o.\nNu ka tae Yohanes Amenyrɔɖetsimela le gaxɔ me ɖo?\nAleke Herodia wɔ na wowu Yohanes mlɔeba?\nLe Yohanes ƒe ku megbe la, nu ka tae Herodes Antipa di be yeakpɔ Yesu?\nNu Ka Tae Yehowa Ðasefowo Meɖua Dzigbezã O?\nKpɔ susu ene siwo tae Mawu mekpɔa ŋudzedze le ame siwo ɖua dzigbezã ŋu o la ɖa.\nTiae Be Yeasubɔ Mawu\nNɔnɔme sesẽ kawoe ate ŋu ava dziwò ne èle wò dzixɔsewo gblɔm na amewo? Nu kawoe nàte ŋu awɔ atsɔ anɔ te ɖe wo nu evɔ màwɔ nu ɖe wo ŋu ameŋumabumabutɔe o?


Rostov Ʋɔnudrɔ̃ƒe, Yehowa Ðasefowo Bia Be Woate Fli Ðe Nya Si Wotsɔ Ðe Yewo Ŋu Be Yewodea “Aglãdzedze Ƒe Dzi Ƒo” La Me\nGBE BUBU Afrikaans Albanian Armenian Azerbaijani Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Zulu\nYehowa Ðasefo Aɖewo Bia Be Rostov Nutome Ʋɔnudrɔ̃ƒe Nagbugbɔ Nya Adrɔ̃ Na Yewo—Woaɖe Asi Le Wo Ŋua, Alo Woade Wo Gaxɔ Me?\nLe December 11, 2014 la, Rostov Nutome Ʋɔnudrɔ̃ƒea adrɔ̃ nya si wotsɔ ɖe Yehowa Ðasefo 16 ŋu le Taganrog le Russia be wonye nu vlo wɔlawo la. Wotsɔ nya ɖe wo ŋu be wowɔa ɖoɖo ɖe subɔsubɔkpekpe siwo yia edzi le ŋutifafa me ŋu hekpɔa gome le wo me.\nNya blibo la dze egɔme le ƒe 2011 me, esime dumegãwo na wotsa Yehowa Ðasefowo ƒe aƒewo me ŋkubiãtɔe eye wolé woƒe kpekpewo me wɔnawo ɖe mɔ̃ dzi le adzame. Wonɔ te ɖe esiawo dzi tsɔ nya ɖe wo ŋu. Esi wodrɔ̃ nya siawo ɣleti 15 megbe la, Taganrog Ʋɔnudrɔ̃ƒea bu fɔ Yehowa Ðasefo adre le July 30, 2014 dzi. Ʋɔnudrɔ̃la la do fe gã aɖe na Ðasefo adreawo katã, eye wòbu fɔ wo dometɔ ene be woanɔ gaxɔ me hena ɣeyiɣi didi aɖe, gake eya ŋutɔ gate fli ɖe fe si wòdo na wo la me enumake eye wòɖo asi woƒe gaxɔmeyiyia hã dzi gbɔ. Ʋɔnudrɔ̃laa ɖe asi le Ðasefo asieke ŋu le esi amenutsolawo mezɔ ɖe ɖoɖoawo dzi le nyaa gbɔ kpɔkpɔ me o ta, gake ete tɔ ɖe edzi be woƒe nuwɔnawo de aglãdzedze ƒe dzi ƒo. Ðasefo 16 siawo katã bia be woagbugbɔ nyaa adrɔ̃ na yewo eye woate fli ɖe nutsotso si nye be yewonye nu vlo wɔlawo la me.\nƲɔnudrɔ̃la amenutsola hã bia be woagbugbɔ nya la adrɔ̃ na yewo. Ebia be Rostov Nutome Ʋɔnudrɔ̃ƒea nade Ðasefo ene siwo xɔa ŋgɔ le woƒe hamea me la gaxɔ me va se ɖe esime wodrɔ̃ nya la, eye wòbia be woade wo gaxɔ me ne wowu nyadɔdrɔ̃a nu. Ebia hã be ʋɔnudrɔ̃ƒea nate fli ɖe nyametsotso si ʋɔnudrɔ̃laa wɔ be woaɖe asi le ame asiekeawo ŋu la me eye woabu fɔ wo be wole gome kpɔm le nuwɔna siwo dea “aglãdzedze ƒe dzi ƒo” me.\nVasily Kalin, si nye Yehowa Ðasefo siwo le Russia ƒe Dɔdzikpɔƒea ƒe teƒenɔla gblɔ be: “Míele mɔ kpɔm be Rostov Nutome Ʋɔnudrɔ̃ƒea akpɔe be ame 16 siawo siwo ƒe mawusubɔsubɔ nu wole mɔ xem ɖo la to nu geɖe me xoxo madzemadzee, eya ta ele be woaɖe asi le wo ŋu eye woate fli ɖe nya si wotsɔ ɖe wo ŋu be wonye nu vlo wɔlawo la me.”


Yohanes 4 | Biblia Le Internet Dzi | Xexe Yeye Gɔmeɖeɖe\nYesu kple Samaria-nyɔnu la (1-38)\nSubɔ Mawu le “gbɔgbɔ kple nyateƒe me” (23, 24)\nSamariatɔ geɖe xɔ Yesu dzi se (39-42)\nYesu da dɔ na amegã aɖe ƒe vi (43-54)\n4 Esi Aƒetɔ la nyae be Farisitɔwo see be yeƒe nusrɔ̃lawo le agbɔ sɔm wu Yohanes tɔwo, eye yele wo nyrɔm+— 2 evɔ la, Yesu ŋutɔ menyrɔ amewo o, ke boŋ eƒe nusrɔ̃lawoe— 3 la, edzo le Yudea, eye wògatrɔ yi Galilea. 4 Ke ehiã be wòato Samaria. 5 Eya ta eva ɖo Samaria du aɖe si woyɔna be Sixar la me. Du sia gogo anyigba si Yakob tsɔ na via Yosef.+ 6 Yakob ƒe vudo hã le afi ma.+ Esi mɔzɔzɔa te ɖeɖi Yesu ŋu ta la, ebɔbɔ nɔ vudoa to. Gaƒoƒo adelia* me lɔƒoe. 7 Ke Samaria-nyɔnu aɖe va tsi du ge. Eye Yesu gblɔ nɛ be: “Na tsi vi aɖem mano.” 8 (Elabena eƒe nusrɔ̃lawo dzo yi dua me be yewoaɖaƒle nuɖuɖu.) 9 Samaria-nyɔnu la biae be: “Aleke wɔ wò, Yudatɔ, nèle tsi biamem be yeano, evɔ Samaria-nyɔnue menye?” (Elabena Yudatɔwo kple Samariatɔwo menyina o.)+ 10 Yesu ɖo eŋu nɛ be: “Ne ɖe nènya Mawu ƒe nunana+ faa la kple ame si le biawòm be, ‘Na tsi vi aɖem mano’ la, anye ne wò boŋ àbiae, eye wòana agbetsi wò.”+ 11 Egblɔ nɛ be: “Aƒetɔ, tsikunu si nàtsɔ adu tsia teti hã mele asiwò o, eye vudoa hã goglo. Ekema afi kae nèkpɔ agbetsi sia tsoe? 12 Mènye gã wu mía tɔgbui Yakob, ame si ɖe vudoa na mí, eye eya kple viawo kpakple eƒe lãwo no emetsi o ɖe?” 13 Yesu ɖo eŋu nɛ be: “Ame sia ame si noa tsi sia ƒe ɖe la, tsikɔ agawui. 14 Ke ame sia ame si ano tsi si manae ƒe ɖe la, tsikɔ magawui akpɔ o,+ ke boŋ tsi si manae la azu tsi dzidzi le eme, eye wòayɔ agbagba ahana agbe mavɔe.”+ 15 Nyɔnua gblɔ nɛ be: “Aƒetɔ, na tsi siam, ne tsikɔ magawum alo manɔ afi sia vam ava nɔ tsi dum azɔ o.” 16 Egblɔ nɛ be: “Yi nàyɔ srɔ̃wò vɛ.” 17 Nyɔnua ɖo eŋu nɛ be: “Srɔ̃ mele asinye o.” Yesu gblɔ nɛ be: “Èto nyateƒe esi nègblɔ be, ‘Srɔ̃ mele asinye o.’ 18 Elabena srɔ̃ atɔ̃ nɔ asiwò kpɔ, eye ŋutsu si gbɔ nèle fifia la, menye srɔ̃wò wònye o. Èto nyateƒe le nya sia me.” 19 Nyɔnua gblɔ nɛ be: “Aƒetɔ, mekpɔe dze sii be nyagblɔɖilae nènye.+ 20 Mía tɔgbuiwo de ta agu le to sia dzi, ke miawo ya miebe Yerusalem ye nye teƒe si wòle be amewo nade ta agu le.”+ 21 Yesu gblɔ nɛ be: “Nyɔnu, xɔ dzinye se, gaƒoƒo la gbɔna, esime menye to sia dzi alo Yerusalem ye miade ta agu na Fofo la le o. 22 Miawo la, miedea ta agu na nu si mienya o;+ míawo la, míedea ta agu na nu si míenya, elabena xɔxɔ la tso Yudatɔwo gbɔ.+ 23 Gake gaƒoƒo la gbɔna, eye wòde azɔ, esime nyateƒetadeagulawo ade ta agu na Fofo la le gbɔgbɔ kple nyateƒe me, elabena le nyateƒe me la, ame siawo tɔgbi dimee Fofo la le be woade ta agu na ye.+ 24 Mawu nye Gbɔgbɔ,+ eye ele be ame siwo le ta dem agu nɛ la nade ta agu le gbɔgbɔ kple nyateƒe me.”+ 25 Nyɔnu la gblɔ nɛ be: “Menyae be Mesia, si woyɔna be Kristo la gbɔna. Ne eva ɖo la, agblɔ nu sia nu na mí kɔtɛ.” 26 Yesu gblɔ nɛ be: “Nye ame si le nu ƒom na wò la, nyee.”+ 27 Le ɣeyiɣi sia me la, eƒe nusrɔ̃lawo va ɖo, eye wòwɔ moyaa na wo be ele nu ƒom kple nyɔnu. Gake wo dometɔ aɖeke mebiae be, “Nu ka dim nèle?” alo “Nu ka tae nèle nu ƒom kple nyɔnua?” o. 28 Eye nyɔnua gblẽ eƒe tɔmedeze la ɖi, eye wòyi dua me ɖagblɔ na amewo be: 29 “Miva kpɔ ame aɖe si gblɔ nu siwo katã mewɔ kpɔ la nam ɖa. Ðe manye ame siae nye Kristo la oa?” 30 Eye wodo go le dua me va Yesu gbɔ. 31 Le ɣeyiɣi sia me la, nusrɔ̃lawo le eƒom ɖe enu be: “Rabi,+ ɖu nu!” 32 Ke egblɔ na wo be: “Nuɖuɖu le asinye maɖu, si miawo mienya o.” 33 Eya ta nusrɔ̃lawo bia wo nɔewo be: “Alo ɖe ame aɖe tsɔ nane vɛ nɛ wòɖua?” 34 Yesu gblɔ na wo be: “Nye nuɖuɖue nye be mawɔ ame si dɔm ɖa la ƒe lɔlɔ̃nu,+ eye mawu dɔ si wòde asi nam la nu.+ 35 Menye gbɔgblɔm miele be esusɔ ɣleti ene hafi nuŋeɣi naɖo oa? Kpɔ ɖa! Mele egblɔm na mi be: Mifɔ mo dzi ne miakpɔ agbleawo dzi ɖa, be woƒu na ŋeŋe.+ Fifia gɔ̃ hã la, 36 nuŋela le fetu xɔm, eye wòle kutsetse nu ƒom ƒu hena agbe mavɔ, ale be nuƒãla kple nuŋela siaa nakpɔ dzidzɔ ɖekae.+ 37 Elabena nya si wogblɔ la nye nyateƒe le go sia me be: Ame aɖe ƒãa nu eye ame bubu ŋenɛ. 38 Medɔ mi be miaŋe nu si ŋu miedze agbagba aɖeke le o. Ame bubuwo ku kutri, eye miawo miekpɔ viɖe tso woƒe kutrikuku me.” 39 Samariatɔ geɖe siwo tso du ma me xɔ Yesu dzi se le ɖase si nyɔnua ɖi na wo be, “Egblɔ nu siwo katã mewɔ kpɔ la nam”+ la ta. 40 Eya ta esi Samariatɔawo va egbɔ la, woɖe kuku nɛ be wòanɔ yewo gbɔ, eye wònɔ afi ma ŋkeke eve. 41 Esia wɔe be ame bubu geɖewo gaxɔ edzi se le nu siwo wòfia wo la ta, 42 eye wogblɔ na nyɔnua be: “Meganye wò nyawo tae míexɔe se ɖo o; elabena míawo ŋutɔwo míesee, eye míenyae be ame siae nye xexea ɖela vavã.”+ 43 Le ŋkeke eve megbe la, edzo le afi ma yi Galilea. 44 Ke Yesu ŋutɔ ɖi ɖase be womedea bubu nyagblɔɖila aɖeke ŋu le wo de o.+ 45 Eya ta esi wòva ɖo Galilea la, Galileatɔwo xɔe, le esi wokpɔ nu siwo katã wòwɔ le Yerusalem le ŋkekenyuia+ ɖuɣi la ta, elabena woawo hã wode ŋkekenyuia+ ɖuƒe. 46 Eye wògava Kana le Galilea, afi si wòtrɔ tsi wòzu wain le.+ Ke fiaŋume aɖe le afi ma, si viŋutsu dze dɔ le Kapernaum. 47 Esi ŋutsu sia se be Yesu tso Yudea va Galilea la, eyi egbɔ, eye wòɖe kuku nɛ be wòava da gbe le ye via ŋu, elabena eɖo kudo nu. 48 Ke Yesu gblɔ nɛ be: “Ne miekpɔ dzesiwo kple nukunuwo o kpaa miaxɔe ase o.”+ 49 Fiaŋume la gblɔ nɛ be: “Aƒetɔ, va miyi kaba hafi vinye sue la naku.” 50 Yesu gblɔ nɛ be: “Heyi, viwò la le agbe.”+ Ŋutsua xɔ nya si Yesu gblɔ nɛ la dzi se, eye wòdzo. 51 Ke esi wòle mɔ dzi yina la, eƒe kluviwo va kpee gblɔ nɛ be viaŋutsuvia tsi agbe.* 52 Eya ta ebia wo be gaƒoƒo ka mee wòhaya hã. Woɖo eŋu nɛ be: “Asrã la dzo le edzi etsɔ le gaƒoƒo adrelia* dzi.” 53 Eya ta fofoa kpɔe dze sii be gaƒoƒo ma tututu mee Yesu gblɔ na ye be: “Viwò la le agbe.”+ Ale eya kple eƒe aƒe blibo la katã zu xɔsetɔwo. 54 Esiae nye nukunu*+ evelia si Yesu wɔ esime wòdzo le Yudea va Galilea.\n^ Alo, “le hayahayam.”\n^ Efia, ŋdɔ ga 1 lɔƒo.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse German Hiligaynon Hungarian Igbo Indonesian Italian Japanese Korean Lithuanian Malagasy Myanmar Norwegian Polish Portuguese Rarotongan Romanian Russian Samoan Silozi Sinhala Slovak Slovenian Spanish Swahili Thai Turkish Ukrainian\n“Medi be dzinyelawo naɖe mɔ nam nye ɖeka mado go vie. Menye ɖee medi be madzo ɖe xexea me o. Le kpɔɖeŋu me, danye naɖe mɔ nam maɖasrã tasinye kpɔ ko, eye negasusui be ɖe medi be maʋu le aƒea me o.”—Sarah, 18. *\n“Mebiaa dzinyelawo ɣesiaɣi be nu ka tae womekana ɖe dzinye ne medi be mía kple xɔ̃nye aɖewo míado go o hã. Wogblɔna nam zi geɖe be: ‘Míekana ɖe dziwò. Gake míekana ɖe xɔ̃wòwo ya dzi o.’ Nya ma tena ɖe dzinye ŋutɔ!”—Christine, 18.\nBE WOAKA ɖe ame dzi le abe kesinɔnu xɔasi aɖe ƒe amesisusu ene. Keke ɖe eŋu sesẽ ŋutɔ, gake edomegbegblẽ ya le bɔbɔe, eye ne esu asiwò fũu hã, ewɔna abe ɖee meɖia kɔ na ame gbeɖe o ene. Ƒe 16 vi, Iliana, gblɔ be: “Ɣesiaɣi si medi be maɖi tsa ayi gbɔme la, dzinyelawo biaa nya gbogbo aɖewom tso afi si medi be mayi, mía kple ame siwo le teƒea yi ge, nu si wɔ ge mala, kple ɣeyiɣi si magbɔ va aƒe me, ŋu. Menya be woawoe dzim ya, gake dzi kuam ne wobia nya mawo tɔgbim!”\nÐe wòwɔna na wò ɣeaɖewoɣi be ele be dziwòlawo naka ɖe dziwò geɖe wua? Ne nenemae la, nu kae nàte ŋu awɔ? Gbãa, na míakpɔ nu si tae kakaɖeamedzi ƒe nya sia nana be dzila geɖewo kple wo vi ƒewuiviwo mesea nu gɔme na wo nɔewo o la ɖa.\nEtena Ðe Ame Dzi Ŋutɔ\nBiblia gblɔ be “ŋutsu [ava gblẽ] fofoa kple dadaa ɖi.” (1 Mose 2:24) Nenema kee wòle le nyɔnu hã gome. Èɖanye ŋutsuvi alo nyɔnuvi o, taɖodzinu vevi aɖe si le wò ƒewuimenɔɣi ŋue nye be wòadzra wò ɖo nàva zu ame tsitsi—le esi me nàsu te nyuie hena dzodzo le dziwòlawo gbɔ eye ɖewohĩ nàva ɖo wò ŋutɔ wò ƒome anyi.\nKe hã, dodo le sɔhɛnyenye me ahazu ame tsitsi mele ko abe ʋɔʋuʋu age ɖe xɔ aɖe me, ne woxɔ ƒe aɖe, ene o. Ke boŋ, ele abe atrakpui si nànɔ lialiam ɖekaɖeka le wò sɔhɛmenɔɣi katã ene. Anɔ eme godoo be mia kple dziwòlawo ƒe nukpɔsusu ato vovo le afi si gbegbe nèlia atrakpui ma va ɖo la gome. Maria, si se le eɖokui me be ye dzilawo mekana ɖe ye dzi le ye xɔlɔ̃wo tiatia me o la, gblɔ be: “Togbɔ be mexɔ ƒe 20 hã, dzinyelawo mekana ɖe dzinye kura o. Dzinyelawo susuna be ne mege ɖe nɔnɔme sesẽ aɖe me la, dzi manɔ ƒonye be mawɔ nyametsotso nyuitɔ o. Medze agbagba ɖe nu me na wo be mete ŋu wɔ nyametsotso nyuiwo le nɔnɔme sesẽwo me va yi, gake gbeɖegbeɖea koe!”\nAbe ale si Maria ƒe nyawo ɖee fia ene la, sɔhɛwo kple wo dzilawo ƒe nugɔmemasemase na wo nɔewo le kakaɖeamedzi ƒe nya sia me ate ŋu ana nu nate ɖe wo katã dzi vevie. Ðe nu sia le dzɔdzɔm le mía kple dziwòlawo domea? Ne nenemae la, nu kae nàwɔ be dziwòlawo naka ɖe dziwò geɖe wu? Eye ne wò ŋutɔ wò vodadae wɔe be dziwòlawo megakana ɖe dziwò o la, aleke nàwɔ aɖɔ nɔnɔmea ɖo?\nÐee Fia Be Yenye Ame Si Dzi Woate Ŋu Aka Ðo\nApostolo Paulo ŋlɔ na ƒe alafa gbãtɔ me Kristotɔwo be: “Miyi edzi mianɔ ame siwo mia ŋutɔwo mienye la dom kpɔ.” (2 Korintotɔwo 13:5) Enye nyateƒe be menye ƒewuiviwo koŋue wònɔ nyaa gblɔm na ya o. Ke hã, gɔmeɖose sia ate ŋu aɖe vi na wo. Ale si gbegbe wò ŋutɔ nèɖenɛ fiana be yenye ame si dzi woate ŋu aka ɖoe ɖena ale si gbegbe amewo ate ŋu aka ɖe dziwò la fiana. Esia mefia be ele be nàzu ame deblibo o. Nya lae nye be, ame sia ame wɔa vodada. (Nyagblɔla 7:20) Ke hã, ne wolé ŋku ɖe ale si nènɔa agbee ŋu la, ɖe woakpɔe be dziwòlawo tɔ dzɔ be womekana ɖe dziwò oa?\nLe kpɔɖeŋu me, Paulo ŋlɔ bena: “Míedina be míawɔ nu le anukwareɖiɖi me le nuwo katã me.” (Hebritɔwo 13:18) Bia ɖokuiwò be, ‘Aleke gbegbee meɖia anukware na dzinyelawo le afi siwo meyina kple nu siwo mewɔna gbɔgblɔ na wo me?’ Kpɔ nya siwo sɔhɛ aɖewo siwo wònɔ na be woagbugbɔ alé ŋku ɖe woƒe agbenɔnɔ ŋu nyuie la gblɔ le nya sia ŋu ɖa.\nLori: “Menɔ e-mail ɖom ɖe ŋutsuvi aɖe si ƒe nu lé dzi nam la le adzame. Dzinyelawo va nya eye wogblɔ nam be madzudzɔ. Melɔ̃ na wo, gake nyemedzudzɔ o. Menɔ nu sia wɔwɔ dzi hena ƒe ɖeka. Meɖoa e-mail ɖe ŋutsuvia, dzinyelawo nyana, meɖea kuku hegblɔna be nyemagawɔe o, gake megawɔnɛ ake. Esia va wɔe be dzinyelawo megate ŋu va kana ɖe dzinye le naneke me o!”\nÈsusu be nu ka tae Lori dzilawo megava kana ɖe eyama dzi o, eye aleke nèbu be ele be Lori nawɔ nu le esi dzilaawo ƒo nu nɛ tso kuxia ŋu zi gbãtɔ megbe bene woaka ɖe eyama dzi? Ŋlɔ wò ŋuɖoɖoa ɖe ete.\nBeverly: “Dzinyelawo mekana ɖe dzinye le nye hadede kple ŋutsuviwo me o, gake fifia mese nu si tae gɔme. Menɔ ahiãmo ɖom na wo dometɔ eve aɖewo siwo tsi wum ƒe eve. Meɖoa dze kpli wo le telefon dzi hena gaƒoƒo geɖe, eye ne míeyi modzakaɖeƒewo la, nyemegaɖoa dze kple ame bubu aɖeke tsɔ wu woawo o. Dzinyelawo xɔ nye telefon le asinye hena ɣleti ɖeka, eye womeɖea mɔ nam be mayi teƒe siwo ŋutsuvi siawo anɔ o.”\nÈsusu be nu ka tae Beverly dzilawo megava kana ɖe eyama dzi va de asi na ɣeyiɣi aɖe o, eye nu kae wònɔ nɛ be wòawɔ atsɔ aɖɔ nɔnɔmea ɖo?\nAnnette: “Esime menɔ kɔledzi dem la, mía kple xɔ̃nye aɖe míetsɔ biya atukpa ɖekaɖeka tso modzakaɖeƒe aɖe gbɔ va aƒe me—togbɔ be míenyae be madzɔ dzi na mía dzilawo o hã—kple susu be míava noe emegbe atsɔ ado dzidzɔ na mía ɖokuiwo ko. Xɔ̃nyea dada va kpɔ eƒe biyatukpaa. Esia na dzinyelawo va nya be nye hã metsɔ ɖe gbɔ va aƒe me. Nu si ɖe fu nam wu le nyaa mee nye ale si gbegbe nye nuwɔnaa te ɖe danye dzii!”\nNe nɔviwò nyɔnu sue ye Annette nye la, aɖaŋu kae nàɖo nɛ bene mia dada nagava ka ɖe edzi?\nNana Be Woagaka Ðe Dziwò\nGake nenye be wò ŋutɔ wò vodadae wɔe be dziwòlawo megava kana ɖe dziwò o, abe ale si wònɔ le sɔhɛ siwo ŋu míeƒo nu tso va yi gome ene ɖe? Ne edzɔ alea hã la, kakaɖedzi nenɔ asiwò be àte ŋu aɖɔ nɔnɔmea ɖo. Ke aleke nàwɔ esiae?\nNe èyi edzi le nu wɔm le mɔ si ana woaka ɖe dziwò nu la, dziwòlawo agava ka ɖe dziwò geɖe wu godoo. Míate ŋu awɔ eƒe kpɔɖeŋu ale: Tsɔe be ame aɖe nyi fe le gadzraɖoƒe aɖe si. Ne exea fea edziedzi la, ana gadzraɖoƒea nava ka ɖe eyama dzi eye woate ŋu ava do ga geɖe wu nɛ le etsɔ me gɔ̃ hã. Nenema ke ko wòle le dzilawo kple wo viwo dome. Ne èɖia anukware ɣesiaɣi—le nu suewo gɔ̃ hã me—la, dziwòlawo ava ka ɖe dziwò geɖe wu le etsɔ me godoo.\nAnnette va kpɔ nya sia ƒe nyateƒenyenye dze sii. Egblɔ be: “Ne mètsi tututu o la, mànya ale si gbegbe wòle vevie be yeana woaka ɖe ye dzii o. Fifia la, mekpɔe be ehiã vevie be mawɔ nu le mɔ si ana dzinyelawo naka ɖe dzinye nu.” Nu kae nàte ŋu asrɔ̃ tso esia me? Le esi nànɔ dziku dom be ye dzilawo mekana ɖe ye dzi o teƒe la, wò ŋutɔ dze agbagba nànɔ nu siwo ana woaka ɖe dziwò la wɔm.\nLe kpɔɖeŋu me, ɖe woate ŋu aka ɖe dziwò le nɔnɔme vovovo siwo gbɔna la mea? Ne èkpɔe be ehiã be yeawɔ asitɔtrɔ le ale si nèwɔa nui le nɔnɔme siawo dometɔ aɖe me ŋu la, ke wɔ dzesi ɖe aɖakavi si le ŋu la me.\n□ Gbɔgbɔ va aƒe me ɖe game dzi\n□ Nuwɔwɔ ɖe game dzi pɛpɛpɛ\n□ Aƒemedɔwo wɔwɔ ahawu wo nu\n□ Nana be nye xɔdɔme nanɔ dzadzɛ\n□ Telefonzazã le mɔ nyuitɔ nu\n□ Nye ŋugbedodowo dzi wɔwɔ\n□ Gazazã nyuie\n□ Fɔfɔ le aba dzi kaba\n□ Lɔlɔ̃ ɖe nye vodadawo dzi ahaɖe kuku\n□ Bubuwo ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․\nÐe manyo be nàɖoe kplikpaa awɔ nu atsɔ aɖee afia be woate ŋu aka ɖe ye dzi le go siwo me nèkpɔ be ele be yeawɔ asitɔtrɔ le oa? Wɔ ɖe Biblia ƒe aɖaŋuɖoɖo siwo gbɔna dzi: “[Miɖe] amenyenye xoxo, si wɔa nu ɖe agbenɔnɔ si nɔ mia si tsã nu, . . . la ɖa.” (Efesotɔwo 4:22) “Mina miaƒe Ɛ̃ nanye Ɛ̃.” (Yakobo 5:12) “Mia dome ame sia ame neto nyateƒe na ehavi.” (Efesotɔwo 4:25) “Miɖo to mia dzilawo le nu sia nu me.” (Kolosetɔwo 3:20) Ne ɣeyiɣiawo va le yiyim la, wò ŋgɔgbedede ava dze ƒãa na amewo katã, na dziwòlawo hã.—1 Timoteo 4:15.\nGake ne èse le ɖokuiwò me be togbɔ be yele agbagba dzem vevie hã ye dzilawo mekana ɖe ye dzi ale si dze o ɖe? Ðe manyo be nàdzro nyaa me kpli wo oa? Le esi nàhe nya ɖe wo ŋu be ele be woaka ɖe ye dzi geɖe wu teƒe la, bia wo bubutɔe be nu kawoe wokpɔ be ehiã be yeawɔ bene woate ŋu aka ɖe ye dzi geɖe wu hã. Ðe nu siwo nèɖo be yeawɔ bene woate ŋu aka ɖe dziwò la me na wo nyuie.\nMegakpɔ mɔ be dziwòlawo aka ɖe dziwò keŋkeŋ enumake o. Ðikeke mele eme o be woadi godoo be yewoakpɔe ɖa be àwɔ ɖe wò ŋugbedodowo dzi hã. Wɔ mɔnukpɔkpɔ sia ŋu dɔ nàtsɔ aɖee afia be woate ŋu aka ɖe ye dzi. Ne ɣeyiɣiawo va le yiyim la, anɔ eme be dziwòlawo ava ka ɖe dziwò geɖe wu. Nenemae wòdzɔ le Beverly si ŋu míeƒo nu tso va yi la gome. Egblɔ be: “Ebia agbagbadzedze geɖe ŋutɔ be nàna woaka ɖe dziwò, gake nu sue aɖe koe awɔe be amewo magava ka ɖe dziwò o.” Egblɔ kpee be: “Mena dzinyelawo va le kakam ɖe dzinye fifia, esia na mevo le ɖokuinye me ŋutɔ!”—g08 04-E.\n▪ Nu ka tae wòate ŋu adzɔ be dziwòlawo nanɔ hehem ɖe megbe be yewoaka ɖe dziwò geɖe wu ne èdzea agbagba wɔa nu le mɔ siwo ana woaka ɖe dziwò nu gɔ̃ hã?\n▪ Ne èdi be dziwòlawo naka ɖe dziwò geɖe wu la, nu ka tae wòle vevie be mía kpli wo míaɖo dze tso nya sia ŋu?\nÐoe kplikpaa be nàwɔ nu le mɔ siwo ana woaka ɖe dziwò nu\nƉoe Ɖe Amewo Ɖoe Ɖe Amewo Nu Ka Tae Dzinyelawo Mekana Ðe Dzinye o?\ng 4/08 axa 11-13


Lododowo 9 | Biblia Le Internet Dzi | Xexe Yeye Gɔmeɖeɖe\nNunya vavã le amewo kpem (1-12)\n“Nyee ana wò agbemeŋkekewo nasɔ gbɔ” (11)\nNyɔnu tsibome le amewo kpem (13-18)\n“Tsi si wofi la, ɖe wòvivina” (17)\n9 Nunya vavãtɔ tu eƒe xɔ;Ekpa eƒe sɔti adreawo ɖe eŋu.* 2 Etrɔ asi le eƒe lã* ŋu;Etɔtɔ eƒe wain;Eye wòɖo eƒe kplɔ̃ hã. 3 Edɔ eƒe dɔlanyɔnuwo ɖaNe woado ɣli le dua ƒe kɔkɔƒewo be:+ 4 “Ame sia ame si si nuteƒekpɔkpɔ mesu o la, neva dze afii.” Egblɔ na ame si si tagbɔ mele o* hã be: 5 “Va ɖu nye abolo.Eye nàno wain si metɔtɔ la. 6 Ðe asi le numanyamanya* ŋu, ne nànɔ agbe;+Eye lé gɔmesese ƒe mɔ tsɔ tẽe.”+ 7 Ame si le fewuɖula ɖɔm ɖo la kplɔa ŋukpe ƒua eɖokui,+Eye ame si le mo kam na ame vɔ̃ɖi la awɔ nu vevi eɖokui. 8 Mègaka mo na fewuɖula o; fu ko wòalé wò.+ Ka mo na nunyala boŋ, eye alɔ̃ wò.+ 9 Fia nu nunyala, eye aganya nu ɖe edzi.+ Fia nu ame dzɔdzɔe, eye agasrɔ̃ nu geɖe akpe esi wònya. 10 Yehowa vɔvɔ̃e nye nunya ƒe gɔmedzedze,+Eye sidzedze Kɔkɔetɔ+ lae nye gɔmesese. 11 Elabena nyee ana wò agbemeŋkekewo nasɔ gbɔ,+Eye woadzi wò agbenɔƒewo ɖe edzi. 12 Ne èdze nunya la, wò ŋutɔe nunya sia aɖe vi na,Gake ne ènye fewuɖula la, wò ɖeɖee akpɔ emetsonua. 13 Nyɔnu movitɔ doa aƒa.+ Mebua nu ŋu yia ŋgɔe o, eye menya naneke o. 14 Ebɔbɔ nɔ eƒe aƒe ƒe mɔnu,Le zikpui dzi le dua ƒe kɔkɔƒe,+ 15 Le ɣli dom le ame siwo tso eme va yina la yɔm,Le gbɔgblɔm na ame siwo lé woƒe mɔ tsɔ tẽe la be: 16 “Ame sia ame si si nuteƒekpɔkpɔ mesu o la, neva dze afii.” Egblɔ na ame siwo katã si tagbɔ mele o* hã be:+ 17 “Tsi si wofi la, ɖe wòvivina,Eye vivimenuɖuɖu ɖe wòle ŋanaŋana.”+ 18 Ke womenyae be ku le afi ma* o,Be Tsieƒe* ƒe gogloeƒe kee ame siwo wòkpe la le o.+\n^ Alo, “Eɖe sɔti adreawo ɖe eŋu.”\n^ Egɔmeɖeɖe tẽe, “lã si wòwu.”\n^ Alo, “ame si si dzi nyanu mele o.”\n^ Alo, “ame makpɔnuteƒewo.”\n^ Alo, “ame siwo katã si dzi nyanu mele o.”\n^ Egɔmeɖeɖe tẽe, “afi mae ame kuku siwo ŋu ŋusẽ aɖeke megale o la le.”


Yohanes 8 - Holy Bible [Ewe Bible 1913] - (Yoh 8)\nKe Yesu dzo yi Amito la dzi.\nEye le ŋdikanya la egava mawuƒe la me, eye ameha la katã va egbɔ, eye esi wòbɔbɔ nɔ anyi la, efiã nu wo.\nEye agbalẽfialawo kple farisitɔwo kplɔ nyɔnua ɖe, si wolé le ahasiwɔwɔ me la, va egbɔ, eye wotsɔe ɖo titina\nhegblɔ ne bena: Nufiala, wolé nyɔnu sia le ahasiwɔwɔ me ke.\nEye Mose de se na mi le se la me bena, woaƒu kpe amesia tɔgbe: azɔ wò la, aleke gblɔm nèle le eŋuti mahã?\nEye esi wogale ebiabia dzi la, efɔ kɔ te, eye wògblɔ na wo bena: Amesi ke nuvɔ̃ mele eŋuti le mia dome o la, netre kpe la fɔfɔ ƒui.\nEye wògado dɔgɔ̃e hetsɔ eƒe asibide ŋlɔ nu ɖe anyigba.\nEye esi wosee la, woƒe dzi tsi nya na wo, ave wodo go ɖekaɖeka hedze egɔme tso xoxoawo dzi vaseɖe ɖevitɔwo dzi, eye wogblẽ Yesu ɖeka ɖi kple nyɔnu la le afisi wòle la, le titina.\nEye esi Yesu fɔ kɔ te, eye mekpɔ amea ɖeke o negbe nyɔnua ko la, egblɔ nɛ bena: Nyɔnu, afika amesiwo le nuwò tsom la le? Ɖe amea ɖeke mebu fɔ wò o mahã?\nEye wògblɔ bena: Amea ɖeke o, Aƒetɔ. Ke Yesu gblɔ nɛ bena: Ekema nye hã nyemebu fɔ wò o; heyi, eye tso esia dzi la megawɔ nuvɔ̃ o.\nTete farisitɔwo gblɔ nɛ bena: Wò ŋutɔ ɖokuiwò ŋuti nèle ɖase ɖim le, wò ɖaseɖiɖi la menye nyateƒe o.\nYesu ɖo ŋu gblɔ na wo bena: Nye la, ne meɖi ɖase le nye ŋutɔ ɖokuinye ŋuti hã la, nye ɖaseɖiɖi la nye nyateƒe; elabena menya afisi metso va kple afisi meyina; miawo la mienya afisi metso va alo; afisi meyina o.\nMiawo la ŋutilã nu miedrɔ̃a ʋɔnu ɖo, nye la nyemedrɔ̃a ʋɔnu amea ɖeke o.\nGake ne nye la medrɔ̃ ʋɔnu la, ele nyateƒe nu, elabena menye nye ɖekae li o, ke boŋ mía kple amesi dɔm ɖa lae.\nEye woŋlɔ ɖe miaƒe se la me hã bena, ame eve ƒe ɖaseɖiɖi le nyateƒe nu.\nNyee nye amesi le ɖase ɖim le ɖokuinye ŋuti, eye Fofo, si dɔm ɖa la, ɖia ɖase le ŋutinye.\nTete wogblɔ nɛ bena: Afika fofowò la le? Yesu ɖo ŋu bena; Mienya mía kple Fofonye o. Ɖe mienyam la, mianya Fofonye hã.\nEgblɔ nya siawo le nunyuiedzraɖoƒe la, esi wòle nu fiãm le mawuƒe la me; eye amea ɖeke melée o, elabena eƒe gaƒoƒo mede haɖe o.\nAzɔ egagblɔ na wo bena: Nye la mele dzodzo ge, eye miadim, eye miaku ɖe miaƒe nuvɔ̃ la me afisi nye la meyina la, miawo la miate ŋu ava o.\nTete Yudatɔwo gblɔ bena: Ɖe wòyina eɖokui wu ge, esi wògblɔ bena: Afisi nye la meyina la, miawo la miate ŋu ava o mahã?\nEye wògblɔ na wo bena: Miawo lã anyigba mietso, ke nye la dziƒo metso; miawo la xexe sia me mietso, nye la nyemetso xexe sia me o:\nTete wogblɔ nɛ bena: Wò la ameka nènye? Yesu gblɔ na wo bena: Nusi megblɔ na mi tso gɔmedzedzea me ke lae.\nNu geɖewo le asinye, be magblɔ, eye madrɔ̃ ʋɔnu le mia ŋuti; ke amesi dɔm ɖa la, enye nyateƒetɔ, eye nusiwo nye hã mese le egbɔ la, nu mawo ke megblɔna na xexeame.\nWomenyae bena, eƒo nu na wo le Fofo la ŋuti o.\nYesu gblɔ na wo bena: Ne miekɔ Amegbetɔvi la ɖe dzi la, ekema miadze sii bena, nyee; eye bena nyemewɔa naneke le ɖokuinye si o, ke boŋ abe alesi Fofonye fiãm ene la, nu mawo ke megblɔna.\nEye amesi dɔm ɖa la, li kplim, eye megblẽ nye ɖeka ɖi o: elabena nye la mewɔa nusi dzea eŋu ɖaa.\nEsi wògblɔ esiawo la, ame geɖewo xɔ edzi se.\nTete Yesu gblɔ na Yudatɔ, siwo xɔ edzi se la bena: Ne mienɔ nye nya la me la, ekema nye nusrɔ̃la vavãwo mienye,\nWoɖo ŋu nɛ bena: Abraham ƒomeawo míenye, eye míenye amea ɖeke ƒe kluvi kpɔ o: aleke wɔ nagblɔ bena: Miazu ablɔɖeviwo mahã?\nYesu ɖo ŋu na wo bena: Vavã, vavã mele egblɔm na mi bena: Amesiame, si le nuvɔ̃ wɔm la, nuvɔ̃ ƒe kluvi wònye.\nKe kluvi menɔa aƒe me ɖaa o, aƒevi la nɔa anyi ɖaa.\nEyata ne Vi ɖa wɔ mi ablɔɖeviwo la, ekema m anye ablɔɖeviwo vavã.\nMenyae bena, Abraham ƒomea wo mienye; gake miedi be, yewoawum, elabena nye nya la mexɔ dzi na mi o.\nNye lã nusiwo ke mekpɔ le Fofonye gbɔ la, eya megblɔna, eye miawo hã nusiwo miese tso: mia fofo gbɔ la, eya miewɔna.\nWoxɔ dzi gblɔ nɛ bena: Mia fofoe nye Abraham. Yesu gblɔ na wo bena: Ɖe Abraham viwo mienye la, ne miawɔ Abraham ƒe dɔwɔwɔwo.\nKe azɔ la miedi be, yewoawum, nye amesi gblɔ nyateƒe, si mese tso Mawu gbɔ la, na mi; Abraham mewɔ esia o.\nMiele mia fofo la ƒe nuwɔnawo wɔm. Wogblɔ ne bena: Miawo la menye ahasiviwo míenye o; fofo ɖekae li na mí, eyae nye Mawu.\nYesu gblɔ na wo bena: Ɖe Mawu nye mia Fofo la, ne mialɔ̃m, elabena nye la medo go tso Mawu me va; elabena menye ɖokuinye si meva le o, ke boŋ eyae dɔm ɖa.\nNukaŋuti miele si dzem nye nuƒoƒo oa? Elabena miate ŋu ase nye nya la o.\nKe nye la, le esi mele nyateƒe gblɔm ta la, miele dzinye xɔm le sesem o.\nAmeka le mia dome ali nuvɔ̃ ɖe dzinye mahã? Ne megblɔ nyateƒe la, nukaŋuti miexɔm se o mahã?\nAmesi tso Mawu me la, sea Mawu ƒe nyawo; miawo la miele wo sem o, le esi mietso Mawu me o la ta.\nYudatɔwo xɔ dzi gblɔ nɛ bena: Ɖe miegblɔe de eteƒe bena, Samariatɔ nenye, eye gbɔgbɔ vɔ̃ le mewo o mahã?\nYesu ɖo ŋu bena: Nye la gbɔgbɔ vɔ̃ mele menye o; ke mele Fofonye bum, eye miawo miele vlo domem.\nKe nye la nyemedia nye kafukafu o; amea de li, si le edim, eye wòle ʋɔnu drɔ̃m.\nVavã, vavã mele egblɔm na mi bena: Ne amea ɖe dzra nye nya ɖo la, mele ku kpɔ ge akpɔ o vaseɖe mavɔmavɔ me.\nYudatɔwo gblɔ nɛ bena: Azɔ ko míedze sii bena, gbɔgbɔ vɔ̃ le mewo. Abraham ku, nyagblɔɖilawo hã ku, eye wòa nèle gbɔgblɔm bena: Ne amea ɖe dzra nye nya ɖo la, mele ku ɖɔ ge akpɔ o vaseɖe mavɔmavɔ me mahã?\nƉe wòa nèwu mia fofo Abraham, si ku la, mahã. Eye nyagblɔɖilawo hã ku! Ameka nèle ɖokuiwò bumii mahã?\nYesu ɖo ŋu bena: Nenye ɖe mekafu ɖokuinye la, ekema nye kafukafu la menye naneke o; Fofonye li, amesi miawo miele gbɔgblɔm bena, enye miaƒe Mawu la, eyae le kafuyem.\nEye mienyae o, gake nye la menyae, eye ne megblɔ bena, nyemenyae o la, ekema manye aʋatsokala abe miawo ke ene; gake menyae, eye medzra eƒe nya la ɖo.\nMia fofo Abraham dzɔ dzi be, yeakpɔ nye ŋkeke la, eye wòkpɔe, eye wòkpɔ dzidzɔ.\nTete Yudatɔwo gblɔ nɛ bena: Mexɔ ƒe blaatɔ̃ haɖe o, eye nèkpɔ Abraham mahã?\nYesu gblɔ na wo bena: Vavã, vavã mele egblɔm na mi bena: Hafi Abraham nava dzɔ la, nyeama meli xoxo.\nTete wofa kpewo, be yewoaƒui; ke Yesu ɣla eɖokui, eye wòdo go le mawuƒe la me.


Eŋlisigbe Gbetakpɔxɔ Si Le Bɔbɔe Wu Nu Ka Tae Míele Etam Ðo? | Nufiame\nGBE BUBU Afrikaans Albanian Amharic Arabic Armenian Bicol Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Setswana Shona Slovak Slovenian Spanish Swati Swedish Tagalog Thai Tsonga Turkish Twi Ukrainian Venda Vietnamese Zulu\nƑE GBOGBO aɖewoe nye esia la, ame geɖewo le xexea me godoo kpɔ ŋudzedze ɖe Biblia me nyatakaka siwo nɔa Gbetakpɔxɔ magazinea me ŋu, eye wokpɔ viɖe geɖe tso wo xexlẽ me. Le July 2011 me la, woɖe magazine sia ƒe tata si míesrɔ̃na si gɔme sese le bɔbɔe wu la ƒe gbãtɔ ɖe go le Eŋlisigbe me. Wogblɔ le tata ma me be: ‘Tata yeye sia nye nu si míeɖo be míado kpɔ hena ƒe ɖeka, eye ne eɖe vi na amewo la, míayi etata dzi.’\nFifia enye dzidzɔ na mí be míana mianya be míetso nya me be míayi etata dzi. Gawu la, ne ɣeyiɣiawo va le yiyim la, woaɖe tata si gɔme sese le bɔbɔe wu la ɖe go ɖe Fransegbe, Portugalgbe kple Spaingbe me.\nNU SI TAE WÒDO DZIDZƆ NA AMEWO\nAme geɖe siwo le Anyiehe Pasifik la ka nya ta esime woxɔ tata si gɔme sese le bɔbɔe wu la be: “Fifia nɔviawo le Gbetakpɔxɔ me nyawo gɔme sem keŋkeŋ.” Lɛta bubu gblɔ be: “Fifia míele ɣeyiɣi si míezãna tsã tsɔ nɔa nyawo kple nyagbɔgblɔwo ƒe gɔmeɖeɖe dim la zãm tsɔ le ŋugble dem le kadodo si le mawunyakpukpuiawo kple nusɔsrɔ̃a dome ŋu hele wo gɔme sem nyuie wu.”\n“Fifia míele ɣeyiɣi si míezãna tsã tsɔ nɔa nyawo kple nyagbɔgblɔwo ƒe gɔmeɖeɖe dim la zãm tsɔ le ŋugble dem le kadodo si le mawunyakpukpuiawo kple nusɔsrɔ̃a dome ŋu hele wo gɔme sem nyuie wu”\nYunivɛsitinuwula aɖe si le United States la gblɔ be: “Menɔ nya gã nya gã siwo gɔme suku kɔkɔ delawo ko ate ŋu ase la zãm le nuƒoƒo kple nuŋɔŋlɔ me hena ƒe 18 sɔŋ. Meva srɔ̃ nuƒoƒo kple nuŋububu le mɔ deŋgɔ aɖe si mehiã o nu. Meva kpɔe be ehiã be mawɔ tɔtrɔ gã aɖe le nye nuŋububu kple nuƒoƒo ŋu.” Fifia esi wòva nye nya nyui gblɔla bibi aɖe la, eŋlɔ bena: “Gbetakpɔxɔ si gɔme sese le bɔbɔe wu la kpe ɖe ŋunye geɖe ŋutɔ. Ale si woŋlɔ gbea wòle bɔbɔe la nye kpɔɖeŋu nyui aɖe si masrɔ̃.”\nNɔvinyɔnu aɖe si le England, si xɔ nyɔnyrɔ le ƒe 1972 me la ŋlɔ tso Gbetakpɔxɔ si gɔme sese le bɔbɔe wu la ŋuti be: “Esi mexlẽ eƒe tata gbãtɔa la, mese le ɖokuinye me abe ɖe Yehowa nɔ anyi ɖe nye axadzi tututu hetsɔ eƒe asi kpla kɔ nam eye míenɔ exlẽm ɖekae ene. Ðeko wòle abe vifofo aɖee le ŋutinya viviwo xlẽm na via le anyimlɔɣi ene.”\nNɔvinyɔnu aɖe si le United States Betel eye wòxɔ nyɔnyrɔ ƒe 40 ye nye esi va yi la gblɔ be tata si gɔme sese le bɔbɔe wu la kɔa nuwo me na ye ɖe edzi wu ɣeaɖewoɣi. Le kpɔɖeŋu me, September 15, 2011 ƒe tataa ƒe aɖaka si nye “Some Expressions Explained” (Nyagbɔgblɔ Aɖewo Siwo Gɔme Woɖe) la ɖe nyagbɔgblɔ “ɖasefowo ƒe alilikpo” si dze le Hebritɔwo 12:1 me be: “Wosɔ gbɔ ale gbegbe be womate ŋu axlẽ wo o.” Nɔvinyɔnua gblɔ be: “Esia na megase kpukpui sia gɔme ɖe edzi.” Egblɔ ku ɖe kwasiɖa sia kwasiɖa ƒe kpekpea ŋu be: “Ne ɖevi aɖe ɖo nya ŋu tso tata si gɔme sese le bɔbɔe wu la me tẽe hã la, nyawo mesɔna kple Gbetakpɔxɔ ƒe tata si wotana xoxoxo, si le ame geɖe si, la o. Eya ta ɖevia ƒe nyaŋuɖoɖoawo nyea nya yeye le nyaselawo ƒe to me.”\nNɔvinyɔnu bubu aɖe si le Betel la ŋlɔ bena: “Menɔa mɔ kpɔm vevie be mase ɖevi suewo ƒe nyaŋuɖoɖowo le hamea me. Gbetakpɔxɔ si gɔme sese le bɔbɔe wu la kpe ɖe wo ŋu be woƒoa nu kple kakaɖedzi. Woƒe nyaŋuɖoɖowo dea dzi ƒo nam ŋutɔ.”\nNɔvinyɔnu aɖe si xɔ nyɔnyrɔ le ƒe 1984 me la ɖe eƒe ŋudzedzekpɔkpɔ fia ku ɖe tata si gɔme sese le bɔbɔe wu la ŋu ale: “Mese le ɖokuinye me be nye ɖeɖe koe wotae na. Enana be mesea nu si xlẽm mele la gɔme bɔbɔe. Fifia la, kakaɖedzi le asinye be mate ŋu aɖo nya ŋu le Gbetakpɔxɔ Nusɔsrɔ̃a me.”\nENYE DƆWƆNU SI ŊU DZILAWO DEA ASIXƆXƆE\nVidada aɖe si si ŋutsuvi ƒe adre vi le la gblɔ be: “Ne míele Gbetakpɔxɔ Nusɔsrɔ̃a dzram ɖo la, nyagbe geɖe gɔme ɖeɖe nɛ nana nusɔsrɔ̃a didina eye wòsesẽna.” Aleke tata si gɔme sese le bɔbɔe wu la kpe ɖe eŋu? Eŋlɔ bena: “Ewɔa nuku nam ŋutɔ be etea ŋu kpɔa gome le memamawo xexlẽ me eye wòsea nu si xlẽm wòle la gɔme nyuie. Esi nyawo gɔme sese mesesẽ o eye nyagbeawo le kpuikpui ta la, mevɔ̃na o. Fifia eya ŋutɔ tea ŋu dzraa nya siwo ŋu wòaɖo le kpekpeawo me la ɖo nye kpekpeɖeŋu manɔmee, eye eƒe susu nɔa magazinea ŋu le nusɔsrɔ̃a katã me.”\n“Ewɔa nuku nam ŋutɔ be etea ŋu kpɔa gome le memamawo xexlẽ me eye wòsea nu si xlẽm wòle la gɔme nyuie”\nVidada aɖe si si nyɔnuvi ƒe asieke vi le la ŋlɔ bena: “Tsã la, ehiã be míakpe ɖe eŋu wòadzra eƒe nyaŋuɖoɖowo ɖo. Gake fifia la, eya ŋutɔ dzraa wo ɖo. Ƒãa hafi wòva hiãna be míazã ɣeyiɣi aɖe nuwo me nɛ alo akpe ɖe eŋu wòase nyatakakawo gɔme. Esi mesesẽna nɛ be wòase nyawo gɔme o ta la, ese le eɖokui me be fifia yewɔa akpa vevi aɖe le Gbetakpɔxɔ Nusɔsrɔ̃a me.”\nALEKE ÐEVIWO SE LE WO ÐOKUI ME?\nÐevi geɖe se le wo ɖokui me be yewo koŋ ye wota Gbetakpɔxɔ si gɔme sese le bɔbɔe wu la na. Rebecca si xɔ ƒe wuieve ŋlɔ bena: “Meɖe kuku, miyi tata si gɔme sese le bɔbɔe wu la tata dzi!” Egblɔ kpee be: “Akpa si nye ‘Nyagbɔgblɔ Aɖewo Siwo Gɔme Woɖe’ la doa dzidzɔ nam ŋutɔ. Ele bɔbɔe na ɖeviwo ŋutɔ.”\nNicolette si xɔ ƒe adre hã se le eɖokui me nenema ke; egblɔ be: “Tsã la, Gbetakpɔxɔ me nyatiwo gɔme sese sesẽna nam. Gake fifia la, metea ŋu ɖoa nya geɖe ŋu le ɖokuinye si.” Emma si xɔ ƒe asieke la ŋlɔ bena: “Ekpena ɖe mía kple nɔvinyeŋutsu si xɔ ƒe ade la ŋu ŋutɔ. Fifia, míesea nu geɖe gɔme nyuie wu! Akpe na mi!”\nEdze ƒãa be Eŋlisigbe me Gbetakpɔxɔ ƒe tata si gɔme sese le bɔbɔe wu la le vi ɖem na ame geɖe le esi emenyawo gɔme sese le bɔbɔe eye woŋlɔnɛ kple nyagbe kpuikpuiwo ta. Ele hiahiã aɖe gbɔ kpɔm eye míayi edzi anɔ etam anɔ kpekpem ɖe Gbetakpɔxɔ ƒe tata si míetana xoxo, si nye nunana xɔasi aɖe tso keke ƒe 1879 me ke la ŋu.


1 Mose 4 | Biblia Le Internet Dzi | Xexe Yeye Gɔmeɖeɖe\nKain kple Abel (1-16)\nKain ƒe dzidzimeviwo (17-24)\nSet kple via Enos (25, 26)\n4 Azɔ Adam dɔ kple srɔ̃a Xawa, eye wòfɔ fu.+ Esi wòdzi Kain+ la, egblɔ be: “Yehowa kpe ɖe ŋunye medzi ŋutsuvi.” 2 Emegbe la, edzi nɔvia Abel.+ Abel va zu lãnyila, ke Kain ya zu agbledela. 3 Le ɣeyiɣi aɖe megbe la, Kain tsɔ anyigbadzikutsetse aɖewo sa vɔe na Yehowa. 4 Abel hã tsɔ eƒe lãwo ƒe ŋgɔgbevi aɖewo vɛ+ hekpe ɖe woƒe amiteƒewo ŋu. Abel kple eƒe vɔsa la dze Yehowa ŋu,+ 5 ke Kain kple eƒe vɔsa ya medze eŋu o. Eye Kain do dɔmedzoe helĩhelĩ heyɔ mo. 6 Ale Yehowa gblɔ na Kain be: “Nu ka tae nèdo dɔmedzoe heyɔ mo? 7 Ne ètrɔ hewɔ nyui la, ɖe womakpɔ ŋudzedze ɖe ŋuwò oa?* Ke ne mètrɔ hewɔ nyui o la, ekema nu vɔ̃ de xa ɖe mɔnu na wò, eye wòdi vevie be yeakpɔ ŋusẽ ɖe dziwò; gake ɖe màɖu edzi oa?” 8 Emegbe Kain gblɔ na nɔvia Abel be: “Na míayi gbe me.” Esi wole gbea me la, Kain dze nɔvia Abel dzi hewui.+ 9 Emegbe Yehowa bia Kain be: “Afi kae nɔviwò Abel le?” Eye wòɖo eŋu be: “Nyemenya o. Nɔvinye dzi kpɔlae menyea?” 10 Eye Mawu gblɔ be: “Nu kae nye esi nèwɔ? Se ɖa! Nɔviwò ƒe ʋu le ɣli dom nam tso anyigba dzi.+ 11 Azɔ woƒo fi de wò henya wò ɖa le anyigba si ke nu xɔ nɔviwò ƒe ʋu tso asiwò me la dzi.+ 12 Ne ède agble ɖe anyigbaa dzi la, mawɔ nu na wò o.* Tsatsala kple sisilae nàzu le anyigba dzi.” 13 Ale Kain gblɔ na Yehowa be: “Nye vodada ŋuti tohehe la kpe wu tsɔtsɔ.” 14 Ènyam ɖa le anyigba la dzi egbea, eye madzo le wò ŋkuta; mazu tsatsala kple sisila le anyigba dzi, eye ame sia ame si akpɔm la, awum kokoko.” 15 Yehowa gblɔ nɛ be: “Esia ta ame sia ame si awu Kain la, woabia hlɔ̃e zi adre.” Eye Yehowa de dzesi Kain, be ame sia ame si akpɔ Kain la nagawui o. 16 Ale Kain dzo le Yehowa ŋkume heva nɔ Aboyonyigba* dzi le Eden ƒe ɣedzeƒe gome.+ 17 Emegbe Kain dɔ kple srɔ̃a,+ eye wòfɔ fu dzi Enok. Eye wòtso du hetsɔ via Enok ƒe ŋkɔ na dua. 18 Emegbe wodzi Irad na Enok. Irad dzi Mehuyael, Mehuyael dzi Metusael, eye Metusael dzi Lamek. 19 Lamek ɖe srɔ̃ eve. Gbãtɔ ŋkɔe nye Ada, eye evelia ŋkɔe nye Zila. 20 Emegbe Ada dzi Yabal. Eyae nye ame siwo nɔa agbadɔwo me henye lãnyilawo dometɔ gbãtɔ. 21 Nɔvia ŋkɔe nye Yubal. Eyae nye ame siwo katã ƒoa saŋku hekua dze la dometɔ gbãtɔ. 22 Zila hã dzi Tubal-Kain, eye eyae nye akɔbli kple gayibɔ nuwo katã ƒomevi tula. Tubal-Kain nɔvinyɔnue nye Naama. 23 Eye Lamek kpa ha sia na srɔ̃a Ada kple Zila: “Mi Lamek srɔ̃wo, mise nye gbe;Milé to ɖe nye nyawo ŋu: Mewu ŋutsu aɖe, elabena ede abi ŋunye,Ɛ̃, mewu ɖekakpui aɖe, elabena eƒom. 24 Ne zi adree woabia hlɔ̃ ame si awu Kain la,+Ekema woabia hlɔ̃ ame si awu Lamek ya zi blaadre vɔ adre.” 25 Adam gadɔ kple srɔ̃a, eye wòdzi ŋutsuvi. Ena ŋkɔe be Set,*+ elabena egblɔ be: “Mawu gaɖo dzidzimevi bubu Abel teƒe nam, elabena Kain wui.”+ 26 Wodzi ŋutsuvi na Set hã, eye wòna ŋkɔe be Enos.+ Ɣemaɣie amewo de asi Yehowa ƒe ŋkɔ yɔyɔ me.\n^ Alo, “ɖe womado wò ɖe dzi oa?”\n^ Egɔmeɖeɖe tẽe, “magbugbɔ eƒe ŋusẽ ana wò o.”\n^ Alo, “Nod-nyigba.”\n^ Egɔmee nye “Gaɖo Eteƒe.”


Psalmowo 85 - Holy Bible [Ewe Bible 1913] - (Psa 85)\nYehowa, eve wò anyigba nu, eye nègaɖo Yakob te,\nètsɔ wò dukɔ la ƒe vodada ke wo, eye nètsyɔ nu woƒe nuvɔ̃wo katã dzi; Sela,\nèdzudzɔ wò dzikudodowo katã, eye nèɖe asi le wò dziku heliheli la ŋu.\nGatrɔ ɖe mía ŋu, mía xɔname Mawu, eye nadzudzɔ wò adãwɔwɔ ɖe mía ŋu!\nƉe ànɔ dɔmedzoe dom ɖe mía ŋu ɖikaa, eye nanɔ wò dziku didim ɖe nu tso dzidzime yi dzidzimea?\nƉe màgagbɔ agbe mí, ne wò dukɔ nakpɔ dzidzɔ de ŋuwò oa?\nYehowa, na míakpɔ wò amenuveve, eye na wò xɔname mi!\nMase nusi gblɔ ge Mawu Yehowa ala; elabena agblɔŋutifafa na eƒe dukɔ kple eƒe mawumemewo, eye malɔ̃ be, woagatrɔ ɖe bometsitsi ŋu o.\nNyateƒe, eƒe xɔname tsɔ ɖe amesiwo vɔ̃nɛ la gbɔ, ne bubu nanɔ míaƒe anyigba ŋu.\nAmenuveve kple nyateƒe ado go wo nɔewo; dzɔdzɔenyenye kple ŋutifafa agbugbɔ nu na wo nɔewo.\nNyateƒe amie tso anyigba me, eye dzɔdzɔenyenye ado mo ɖa tso dziƒo.\nYehowa ana nu nyui hã, eye míaƒe anyigba ame eƒe ku.\nDzɔdzɔenyenye adze eŋgɔ, eye wòelé ŋku ɖe eƒe efɔtoƒe ŋu.


Nyɔ! | October 8, 2002\nGBE BUBU Chichewa Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Polish Portuguese Romanian Russian Setswana Slovak Slovenian Spanish Swahili Turkish Ukrainian\nBU KPƆÐEŊU nudzɔdzɔ si gbɔna ŋu kpɔ. Ŋɔdzinuwɔlawo wɔ dzaa va kaka sakpate ƒe dɔlékuiwo ɖe asitsaƒe gã etɔ̃ me le United States. Dɔlékuiawo de dɔ lãme na nuƒlela siwo menya nusi nɔ edzi yim o. Eteƒe medidi o—anɔ kwasiɖa ɖeka kple nu vi aɖe megbe la—ɖɔktawo va kpɔ dɔlélea le ame 20 ŋu. Le ŋkeke siwo kplɔe ɖo me la, ame bubuwo xɔ dɔa. Amewo tsi dzodzodzoe. Zi tɔ. Nɔnɔmea wu tsɔtsɔ na lãmesẽnya gbɔ kpɔlawo. Wotu deawo. Ganyawo va le sesẽm. Le dɔlékuia wuwu ŋkeke blaeve vɔ ɖekɛ megbe la, ekaka ɖo nuto 25 kple dukɔ 10 me. Le ɣemaɣi me la, ame 16,000 sɔŋ xɔ dɔa eye ame 1,000 ku xoxo. Ðɔktawo bu akɔnta be le kwasiɖa etɔ̃ bubu me la, amesiwo agaxɔ dɔa adzi ɖe edzi aɖo 300,000. Amesiawo ƒe akpa etɔ̃lia aku.\nMenye dzɔdzɔmeŋutinunyalawo ƒe ŋutinyakpakpa ƒe sinima me nugbeɖoɖo aɖee esia nye o. Enye kɔmpiuta dzi wɔwɔfia aɖe si wowɔ si wotsɔ le nusi ate ŋu adzɔ la ɖem fia ne nɔnɔme dziŋɔ ma do mo ɖa. Dzɔdzɔmeŋutinunya ƒe numekuha aɖe si me ame xɔŋkɔwo le ye wɔ wɔwɔfia ma le June 2001 me. Wona ŋkɔe be “Vɔvɔ̃mɔkpɔkpɔ.”\nLe ame geɖe gome la, “Vɔvɔ̃mɔkpɔkpɔ” ƒe gɔmesese yeye va keke ta wu le ŋutasẽnuwɔna si dzɔ le September 11, 2001, megbe. Xexeame Katã ƒe Asitsaƒegã si le New York kple Amerika-srafowo ƒe Dɔwɔƒegã (Pentagon) si le Washington D.C. dzi dzedze ɖee fia kɔte be ŋutasẽla vɔ̃ɖi siwo me yɔ fũ kple fuléle ɖoe kplikpaa be yewoaɖe ame gbogbo aɖewo ƒe agbe ɖa zi ɖeka. Tsɔ kpe ɖe eŋu la, amedzidzedzea ɖo kpe edzi be United States kple dukɔ bubu ɖesiaɖe ɖo afɔku me. Míeva le xexe si me ŋɔdzinuwɔlawo ate ŋu aɖe ame akpe nanewo ƒe agbe ɖa zi ɖeka la me.\nLe September 11 ƒe amedzidzedzea megbe teti la, United States ƒe dunyahelawo kple nyadzɔdzɔgblɔlawoe va zu amesiwo koŋ woɖe ŋku tɔ be woatsɔ lɛta siwo me wotsɔ anthrax, si nye dɔlékui wuame, de la awu. Amewo nɔ vɔvɔ̃m. Nya si nyadzɔdzɔgblɔlawo kple ŋɔdzidoname ŋuti nunyala bibiwo do ɖa be ŋɔdzinuwɔlawo ate ŋu azã dɔlékui siwo vɔ̃ɖi wu anthrax—le kpɔɖeŋu me, dɔvɔ̃ aɖewo alo sakpate—la dzi amewo ƒe vɔvɔ̃ ɖe edzi. Ðewohĩ “dukɔ dzeaglãwo” le asi trɔm le dɔlékui siawo ŋu le agbɔsɔsɔ gã aɖe me xoxo le adzame. Bu nya siwo woŋlɔ ku ɖe nusia ŋu nyitsɔ laa ƒe kpɔɖeŋu aɖewo ŋu kpɔ:\n“Xexeame Atikewɔlawo ƒe Habɔbɔ de dzesii be dɔlékuiʋawɔnuwo ƒe ŋɔdzidoname le dzidzim ɖe edzi eye be woate ŋu atsɔe ahe dɔvɔ̃ siwo ate ŋu akaka ɖe dukɔwo dome la vɛ. Dukɔ ɖesiaɖe ɖo afɔku me. Dɔlékui siwo nye sakpate, dɔvɔ̃, kple anthrax wuwu ɖe yame ate ŋu anye afɔku gã aɖe elabena ne edo mo ɖa la, ahe dɔléle kple ku vɛ eye ŋɔdzi gã aɖe alé amewo.”—Amerika Atikewɔlawo ƒe Habɔbɔ.\n“To vovo na bɔmbwo kple aɖiyawo la, dɔlékuiʋawɔnuwo ya ƒe nugbegblẽ le ame ŋu menya kpɔna dzea sii bɔbɔe o: ɣeyiɣi si dɔlékuia xɔna hafi dzena le ame ŋu nana wòtsina ɖe ame ŋu vivivi eye menya kpɔna dzea sii kaba hã o. Gbã la, ame ʋɛ aɖewo ado ɖe kɔdzi. Woƒe dɔlélea ŋu dzesiwo ate ŋu aflu ɖɔktawo alo aɖi dɔléle siwo wonya gɔ̃ hã tɔ. Kaka dɔnɔdzikpɔlawo nava de dzesi kuxia la, dɔlélea kpe dugãwo ɖo xoxo.”—Scientific American magazine.\n“Ne wowu sakpate ƒe dɔlékuiwo ɖe yame egbea la, wɔna aɖeke manɔ xexeame nɔlawo ƒe akpa gãtɔ ŋu o, eye ne ete ŋu wua ame 30 le alafa me la, ke amesiwo ade biliɔn eve aku.”—Foreign Affairs magazine.\n‘Dukɔwo katã ɖo afɔku me. Dugã me nɔlawo katã ate ŋu axɔe. Ame biliɔn eve ate ŋu aku.’ Ŋɔdzi le nya siawo ŋu ŋutɔ. Ke hã nukawoe fia be woate ŋu ava kaka dɔlékuiʋawɔnu siwo ahe afɔku vɛ? Eŋununyalawo bua biabia sia ŋu vevie. Nyati si kplɔe ɖo akpe ɖe ŋuwò nàse nusiwo wòlɔ ɖe eme dometɔ aɖewo gɔme.\nAsrafowo tso ɖe kpɔɖeŋu dɔlékuiʋawɔnu si wokaka ŋu ƒe wɔwɔfia\n[Nɔnɔmetata Tsoƒe si le axa 24]\nƉoe Ɖe Amewo Ɖoe Ɖe Amewo “Vɔvɔ̃mɔkpɔkpɔ”\ng02 10/8 axa 23-24\nDzilaɖekɛƒomewo Le Dzidzim Ðe Edzi\nDzilaɖekɛwo, Kuxi Gbogbowo\nDzilaɖekɛ, Gake Metsi Akogo O\nNukata Dzinyela Melɔ̃am O?\nBlematomenukuku—Ehiã Hafi Míaxɔ Asea?\nVivisese Yometilawo—Nukatae Wodoa Dzidzɔ Ðe Afɔkunuwo Ŋu?\nAdzameʋawɔnuwo—Ðe Eƒe Ŋɔdzi Li Ŋutɔŋutɔa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! October 8, 2002\nƉoe Ɖe Amewo Ɖoe Ɖe Amewo NYƆ! October 8, 2002\nNYƆ! October 8, 2002


Mawu Ƒe Ŋku Le Ŋuwò (Hiob 34:21)\n‘Mawu ƒe ŋku le amegbetɔ ƒe mɔwo ŋu, eye wòle eƒe afɔɖeɖewo katã kpɔm.’—HIOB 34:21.\nZi ale si ɖevia le sue la, zi nenemae edzilawo ƒe ŋku nɔa eŋu wu\nNU SI TAE AME AÐEWO KEA ÐI: Numekuku aɖe si wowɔ nyitsɔ laa ɖee fia be ɣletinyigba siwo ƒe xexlẽme ade biliɔn 100 kloe ye le ɣletivihatsotso si me míaƒe anyigbaa le la ɖeɖe ko me. Esi ame geɖe bu ale si gbegbe míaƒe ɣletivihatsotsoa loloe ŋu la, wobia be, ‘Nu ka tae wòahiã be Wɔla ŋusẽkatãtɔ la ƒe ŋku nanɔ mí amegbetɔ siwo le nyaŋui le anyigba sue sia dzi la ŋu?’\nNYA SI MAWU ƑE NYA LA GBLƆ: Menye ɖeko Yehowa Mawu tsɔ Biblia la na mí ko hegblẽ mí ɖi o. Ke boŋ egblɔ na mí kakaɖedzitɔe be: “Maɖo aɖaŋu na wò, eye nye ŋku anɔ ŋuwò.”—Psalmo 32:8.\nBu Hagar, si nye Egipte nyɔnu aɖe si nɔ anyi le ƒe alafa 20 lia Do Ŋgɔ Na Mía Ŋɔli ƒe ŋutinyaa ŋu kpɔ. Hagar megava dea bubu eƒe aƒenɔ Sarai ŋu o, eya ta Sarai bɔbɔe ɖe anyi, eye Hagar si yi gbedadaƒo. Ðe Mawu gblẽ Hagar ɖi le esi wòwɔ vodada sia ta? Biblia gblɔ be: “Yehowa ƒe dɔla kpɔe.” Mawudɔla ma fa akɔ na Hagar hegblɔ nɛ be: “Yehowa se wò konyi, si nèfa le wò fukpekpe la ŋuti.” Esia ta Hagar gblɔ na Yehowa be: “Wòe nye Mawu nu sia nu kpɔla!”—1 Mose 16:4-13.\n“Mawu nu sia nu kpɔla” ƒe ŋku le wò hã ŋuwò. Le kpɔɖeŋu me: Vidada lɔ̃ame ƒe ŋku nɔa via suewo ŋu, elabena zi ale si ɖevia le sue la, zi nenemae edzilawo ƒe ŋku nɔa eŋu wu. Nenema kee ne nu te ɖe mía dzi eye wɔna vɔ le mía ŋu la, ɣemaɣi tututue Mawu ƒe ŋku nɔa mía ŋu wu. Yehowa gblɔ be: “Mele dzi kple kɔkɔeƒe la, mele ame si wogbã gudugudu, kple ame si ƒe gbɔgbɔ wobɔbɔ ɖe anyi la gbɔ, ne magbɔ agbe ame siwo wobɔbɔ ɖe anyi la ƒe gbɔgbɔ, eye magbɔ agbe ame siwo wogbã gudugudu la ƒe dzi.”—Yesaya 57:15.\nKe hã àbia be: ‘Aleke Mawu ƒe ŋku nɔa ŋunye? Ame si menye le gotagome ŋue wòléa ŋku ɖo loo, alo ame si menye le ememee wòkpɔna? Ðe wòsea nye nɔnɔmewo gɔme nama?’\nƉoe Ɖe Amewo Ɖoe Ɖe Amewo Mawu Ƒe Ŋku Le Ŋuwò


COVER SUBJECT Ðe Nu Sia Dzɔ Ŋutɔŋutɔa?\nCOVER SUBJECT Nu Ka Tae Yesu Kpe Fu Heku?\nGBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Boulou Bulgarian Cakchiquel (Central) Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mixe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\n“To ame ɖeka [Adam] dzi nu vɔ̃ va xexea me, eye to nu vɔ̃ me ku la va.”—Romatɔwo 5:12\n“Ðe nàdi be yeanɔ agbe tegbeea?” Ne wobia nya ma wò la, aleke nàɖo eŋui? Ame akpa gãtɔ aɖo eŋu be ɛ̃, gake awɔ na wo be esia manya wɔ o. Wogblɔna be esi míele agbe ko la, míele kuku ge godoo, elabena ku li na ame sia ame.\nGake tsɔe be wogbugbɔ bia wò be, “Èle klalo be yeakua?” Ne nu sia nu le edzi yim nyuie la, ame akpa gãtɔ aɖo eŋu be ao. Nu kae esia ɖe fia? Efia be, togbɔ be míele xaxawo kple kuxi geɖewo me tom hã la, le dzɔdzɔme nu la, míedina be míanɔ agbe. Biblia ɖee fia be esi Mawu wɔ amegbetɔwo la, ede agbenɔnɔ ƒe didi wo me. Biblia gblɔe kɔtɛ be, “ede mavɔmavɔ gɔ̃ hã dzi me na wo.”—Nyagblɔla 3:11.\nGake nyateƒea ye nye be, amegbetɔwo menɔa agbe tegbee o. Nu ka gbɔe wòtso? Ðe Mawu wɔ nane be yeatsɔ akpɔ kuxia gbɔa? Ale si Biblia ɖo nya siawo ŋui la awɔ dɔ ɖe dziwò, eye woana nàse nu si tae Yesu kpe fu heku ɖo la gɔme.\nMose Ƒe Agbalẽ Gbãtɔ ƒe ta etɔ̃ gbãtɔawo gblɔ na mí be Mawu na mɔnukpɔkpɔ atsu kple asi gbãtɔ, siwo nye Adam kple Xawa, be woanɔ agbe tegbee eye wògblɔ nu si wòle be woawɔ be woanɔ agbe tegbee la na wo. Eyome nuŋlɔɖia na míenya be womeɖo to Mawu ƒe gbe o eye mɔnukpɔkpɔ nyui ma bɔ wo. Ale si womeɖe nya sia nya me tsitotsito le nuŋlɔɖia me o la wɔe be ame aɖewo gblɔna be nyakpakpa aɖe koe wònye. Ke hã abe ale si wòle le Nyanyuigbalẽawo gome ene la, edze kɔtɛ le nuŋlɔɖiawo me be Mose Ƒe Agbalẽ Gbãtɔa hã nye ŋutinyagbalẽ si me nyawo nye nyateƒe. *\nNu kae do tso Adam ƒe tomaɖomaɖoa me? Biblia ɖo nya sia ŋu ale: “Ale si ko to ame ɖeka [Adam] dzi nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Esi Adam meɖo to Mawu o ta la, ewɔ nu vɔ̃. Ale wɔ wòbu mɔnukpɔkpɔ si nɔ ʋuʋu ɖi nɛ be wòanɔ agbe tegbee la, eye wòva ku mlɔeba. Esi míenye eƒe dzidzimeviwo ta la, míenyi nu vɔ̃ ƒe dome tso egbɔ. Esia tae míedzea dɔ, kua amegã hekuna ɖo. Nu si ta míekuna me ɖeɖe alea wɔ ɖeka kple nu si míenya egbea tso ale si ɖeviwo nyia dɔléle aɖewo dome tso wo dzilawo gbɔe ŋu. Gake ɖe Mawu wɔ nane be yeatsɔ akpɔ kuxia gbɔa?\nNU SI MAWU WƆ TSO KUXIA ŊU\nƐ̃, Mawu wɔ ɖoɖo be nu si Adam bu na eƒe dzidzimeviwo, si nye agbe tegbee nɔnɔ ƒe mɔnukpɔkpɔ, la nagasu wo si ake. Aleke Mawu wɔ esiae?\nBiblia gblɔ le Romatɔwo 6:23 be: “Nu vɔ̃ ƒe fetue nye ku.” Esia fia be nu si nu vɔ̃ hena vɛ ye nye ku. Adam wɔ nu vɔ̃, eye esia tae wòku ɖo. Míawo hã míewɔa nu vɔ̃, eye esia tae míawo hã míexɔa nu vɔ̃ ƒe fetu si nye ku la ɖo. Gake ɖe wodzi míawo ya ɖe nu vɔ̃ me, menye míawo gbɔe vodadaa tso o. Eya ta lɔlɔ̃ ʋã Mawu wòdɔ Via, Yesu, ɖa be wòaxɔ ‘nu vɔ̃ ƒe fetu’ si nye ku la ɖe mía nu. Aleke esia anya wɔe?\nYesu ƒe kua ʋu mɔnukpɔkpɔ ɖi na mí be míanɔ agbe le dzidzɔ me tegbee\nEsi wònye be ame deblibo ɖeka, si nye Adam, ƒe tomaɖomaɖo ye he nu vɔ̃ kple ku va mía dzi ta la, ame deblibo ɖeka, si aɖo to yi ɖe keke ku me, dzie woato aɖe mí tso nɔnɔme wɔnublanui sia me. Biblia ɖe eme ale: “Ale si ko ame ɖeka ƒe tomaɖomaɖo na ame geɖewo zu nu vɔ̃ wɔlawoe la, nenema kee to ame ɖeka ƒe toɖoɖo me hã woana ame geɖewo nazu ame dzɔdzɔewo.” (Romatɔwo 5:19) “Ame ɖeka” mae nye Yesu. Ame debliboe * wònye tso dziƒo va, eye wòva ku ɖe mía ta. Esia ana wòanya wɔ azɔ be Mawu nabu mí abe ame dzɔdzɔewo ene eye agbe tegbee nɔnɔ ƒe mɔnukpɔkpɔa nasu mía si.\nNU SI TA YESU KPE FU HEKU\nGake nu ka tae wòhiã kokoko be Yesu naku hafi woaɖe mí tso nu vɔ̃ kple ku si me? Ðe Mawu Ŋusẽkatãtɔ la mate ŋu ade se agblɔ ko be Adam ƒe dzidzimeviwo nanɔ agbe tegbee oa? Ele eme baa be ŋusẽ le Mawu si be wòawɔ esia ya. Gake esia wɔwɔ anye dada le eya ŋutɔ ƒe se si nye be nu vɔ̃ ƒe fetue nye ku la dzi. Menye se tsɛ aɖe si dzi woate ŋu aŋe aɖaba aƒu alo atrɔ be wòade ame dzi ye wònye o. Ke boŋ se si le vevie ŋutɔ le dzɔdzɔenyenye vavãtɔ me ye wònye.—Psalmo 37:28.\nNe ɖe Mawu ŋe aɖaba ƒu nu si dzɔdzɔenyenye bia la dzi le nya sia me la, amewo asusu be ate ŋu awɔ nenema ke le nya bubuwo hã gome. Le kpɔɖeŋu me, ɖe wòatso afia dzɔdzɔe le Adam ƒe dzidzimevi siwo adze na agbe mavɔ nɔnɔ la gomea? Ðe míate ŋu aka ɖe edzi be awɔ eƒe ŋugbedodowo dzia? Esi Mawu lé eƒe dzɔdzɔenyenye me ɖe asi le míaƒe ɖeɖekpɔkpɔ ƒe nyaa me ta la, esia na míeka ɖe edzi be awɔ nu si le dzɔdzɔe ɣesiaɣi.\nMawu to Yesu ƒe vɔsakua dzi ʋu agbe tegbee nɔnɔ le Paradiso me le anyigba dzi ƒe mɔnukpɔkpɔ ɖi na ameƒomea. De dzesi nya si Yesu ŋutɔ gblɔ le Yohanes 3:16; egblɔ be: “Mawu lɔ̃ xexea ale gbegbe be wòtsɔ eƒe Tenuvi la na, be ame sia ame si xɔa edzi sena la nagatsrɔ̃ o, ke boŋ wòakpɔ agbe mavɔ.” Eya ta menye ɖeko Yesu ƒe kua nye kpeɖodzi be Mawu wɔa nu dzɔdzɔe ɣesiaɣi ko o, ke vevietɔ wu la, eɖo kpe ale si gbegbe wòlɔ̃ amegbetɔwoe la dzi.\nGake nu ka tae wòhiã be Yesu nakpe fu ahase veve helĩhelĩ hafi aku abe ale si Nyanyuigbalẽawo gblɔe ene? Esi Yesu lɔ̃ faa to dodokpɔ sesẽtɔ kekeake me gake wòyi edzi wɔ nuteƒe la, eɖee fia zi ɖeka ɖe ɣeyiɣiawo katã nu be nya si Abosam tsɔ ɖe amegbetɔwo ŋu be womayi edzi awɔ nuteƒe na Mawu le dodokpɔwo me o la nye aʋatso. (Hiob 2:4, 5) Esi Satana na Adam wɔ nu vɔ̃ la, eƒe nutsotso ma adze abe nyateƒee wònye ene. Gake Yesu, ame si de blibo abe Adam ke ene, la yi edzi wɔ nuteƒe, togbɔ be ekpe fu vevie ŋutɔ hã. (1 Korintotɔwo 15:45) Eto esia dzi ɖee fia be ne ɖe Adam ɖoe be yeaɖo to Mawu la, anye ne ate ŋui hafi. Yesu ƒe dzidodo le dodokpɔwo me hã nye kpɔɖeŋu na mí be míasrɔ̃. (1 Petro 2:21) Esi Mawu ƒe Vi, Yesu, ɖo to Fofoa bliboe ta la, Mawu hã tsɔ makumakugbenɔnɔ le dziƒo ɖo eteƒe nɛ.\nALE SI EƑE KUA ATE ŊU AÐE VI NA WÒ\nYesu ƒe kua nye nu si dzɔ ŋutɔŋutɔ. Agbe tegbee nɔnɔ ƒe mɔnukpɔkpɔa le ʋuʋu ɖi. Àdi be yeanɔ agbe tegbeea? Yesu na míenya nu si wòle be míawɔ be esia nava eme na mí esi wògblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.”—Yohanes 17:3.\nMagazine sia talawo le dzi dem ƒo na wò be nàsrɔ̃ nu geɖe wu tso Yehowa, Mawu vavã la, kple Via, Yesu Kristo, ŋu. Adzɔ dzi na Yehowa Ðasefo siwo le miaƒe nutoa me be yewoakpe ɖe ŋuwò nàwɔ esia. Gakpe ɖe eŋu la, àte ŋu asrɔ̃ nu geɖe hã le míaƒe Internet dzi nyatakakadzraɖoƒe si nye, www.jw.org/ee.\n^ mm. 8 Kpɔ nyati si nye “Ðe Eden Bɔa Nɔ Anyi Kpɔ Vavã?,” si dze le January 1, 2011, ƒe Gbetakpɔxɔ, axa 4 lia. Yehowa Ðasefowoe tae.\n^ mm. 13 Mawu trɔ Via ƒe agbe tso dziƒo de Maria ƒe vidzidɔ me, si na wòfɔ fu, eye Mawu ƒe gbɔgbɔ kɔkɔe la kpɔ Yesu ta ale be menyi blibomademade aɖeke ƒe dome tso Maria gbɔ o.—Luka 1:31, 35.\n“Minɔ Esia Wɔm”\nHafi Yesu natsɔ eƒe agbe asa vɔe la, eƒo eƒe apostolo wɔnuteƒeawo nu ƒu le zã si do ŋgɔ na eƒe ku la me, eye wòɖo eƒe ku ƒe Ŋkuɖodziwɔna anyi. Egblɔ na wo be: “Minɔ esia wɔm hena ŋkuɖoɖo dzinye.” (Luka 22:19) Le se ma si Yesu de ta la, Yehowa Ðasefo siwo le xexea me godoo la ƒoa ƒu ƒe sia ƒe le ɣletiŋkeke si wòku la dzi heɖoa ŋku eƒe kua dzi. Le ƒe si va yi me la, ame 19,862,783 sɔŋ ye de wɔna sia teƒe.\nLe ƒe sia me la, Yesu ƒe ku ƒe Ŋkuɖodzia dze Kuɖa, March 23 lia dzi, le ɣeɖoto megbe. Míetsɔ dzidzɔ le wò ŋutɔ kple wò ƒomea kpakple xɔ̃wòwo kpem be miava se nuƒo si wotu ɖe Biblia dzi. Nuƒoa aɖe nu si tae Yesu ƒe kua le vevie kple ale si wòaɖe vi na wòe la me. Womaxɔ ga ɖe vava ta o; womadzɔ ga le amewo si hã o. Míeɖe kuku, bia Yehowa Ðasefo siwo le miaƒe nutoa me ne woagblɔ gamea kple teƒea na wò. Alo nàdii le míaƒe Internet nyatakakadzraɖoƒe si nye, www.jw.org/ee.


NUÐALA bibi zãa nuɖanuwo ɖe ɖoɖo aɖe nu tsɔ ɖaa nu wòvivina. Nenema tɔgbe kee wòle le dzidzɔkpɔkpɔ hã gome. Menye nu ɖeka aɖe ko gbɔe dzidzɔkpɔkpɔ tsona o, ke boŋ agbemenu geɖee ƒoa ƒu nana ame kpɔa dzidzɔ. Nusiawo dometɔ aɖewoe nye dɔwɔɖui, fefe, ƒometɔwo kple xɔlɔ̃wo gbɔ nɔnɔ, kpakple mawusubɔsubɔ. Gake nu bubu aɖewo hã li, siwo medzena gaglã o: woawoe nye nɔnɔmewo, didiwo, kple agbe me taɖodzinuwo.\nEnye dzidzɔ na mí be menye mía ŋutɔwoe asusu nusi ana míakpɔ dzidzɔ vavã o. Nukatae? Nusitae nye be mía Wɔla la na nufiamegbalẽ nyui aɖe mí si nye Biblia, eye woɖe agbalẽ blibo ma alo eƒe akpa aɖewo gɔme ɖe gbegbɔgblɔ 2,377 kple edzivɔ me fifia—woɖe egɔme ɖe gbegbɔgblɔ geɖe me wu agbalẽ bubu ɖesiaɖe le xexea me!\nAlesi woɖe egɔme ɖe gbegbɔgblɔ gbogbo siawo me la ɖe alesi Mawu di be amewo katã nakpɔ dzidzɔ eye nu nadze edzi na wo le gbɔgbɔ me la fia. (Dɔwɔwɔwo 10:34, 35; 17:26, 27) Mawu gblɔ be: “Nye . . . enye amesi fia nusi nyo na wò la wò.” Edo ŋugbe be ne míewɔ yeƒe sewo dzi la, ekema míaƒe tome afa “abe tɔsisi ene” eye míakpɔ dzidzɔ.—Yesaya 48:17, 18.\nŊugbedodo ma na míeɖo ŋku Yesu ƒe nya siwo míeyɔ le nyati si do ŋgɔ me dzi, be: ‘Dzidzɔtɔwoe nye amesiwo tsɔa ɖe le woƒe gbɔgbɔmenuhiahiã me.’ (Mateo 5:3) Menye gotagome mawusubɔsubɔ ƒe nya koe ɖe tsɔtsɔ le gbɔgbɔmenuwo me si ŋu nya wogblɔ le afisia la nye o. Edzena le míaƒe agbenɔnɔ bliboa me. Edzena le alesi míelɔ̃na faa be míaɖo to Mawu eye wòafia nu mí me, le esi míelɔ̃ ɖe edzi be enya nu geɖe wu mí ta. Errol, si le Biblia srɔ̃m ƒe 50 enye esia, gblɔ be: “Nusi na megava ka ɖe edzi wu be Mawu gbɔe Biblia tso enye be ne ètsɔ eƒe nufiafiawo wɔ dɔe la, eɖea vi ŋutɔ!” Le kpɔɖeŋu me, de ŋugble le aɖaŋu nyui siwo Biblia ɖo le kesinɔnuwo kple dzidzɔdonamenuwo didi ŋu kpɔ.\nGa Ŋuti Mɔfiame Nyui Aɖe\nYesu gblɔ be: “Ame ƒe agbe menɔa eƒe nukpɔkpɔ vivivo la me o.” (Luka 12:15) Nyateƒee, menye ga agbɔsɔsɔ si le gadzraɖoƒe na wò dzie Mawu nɔa te ɖo bua wò be èxɔ asi o. Le nyateƒe me la, zi geɖe la, ɖekoe kesinɔnuwo yome nɔnɔ hea dzimaɖitsitsi geɖe vanɛ, si wɔnɛ be ame megakpɔa dzidzɔ le agbe me o, eye megakpɔa ɣeyiɣi ɖe nu veviwo ŋu o.—Marko 10:25; Timoteo I, 6:10.\nRichard Ryan, si nye susuŋutinunyafiala gã aɖe le Amerika, gblɔ be zi alesi amewo le dzidzɔkpɔkpɔ dim tso ŋutilãmenuwo mee la, zi nenemae woƒe dzidzɔkpɔkpɔa nu ɖiɖinae. Biblia-ŋlɔla Salomo ya gblɔe ale: “Amesi lɔ̃a ga la, ga maɖi ƒo nɛ o, eye amesi lɔ̃a kesinɔnu la, viɖe aɖeke matso eme nɛ o.” (Nyagblɔla 5:9) Míate ŋu atsɔ nɔnɔmea asɔ kple mũ ƒe ameɖuɖu—ne eyi edzi le ekum la, efiẽna ame wu, eye mlɔeba, teƒea wɔa abi.\nBiblia de dzi ƒo na mí be míado vevie dɔ awɔ ahakpɔ dzidzɔ tso míaƒe agbagbadzedzewo me. (Nyagblɔla 3:12, 13) Ewɔwɔ alea nana ame sena le eɖokui me be bubu le ye ŋu—eye esia hã nye nu vevi bubu aɖe si nana wokpɔa dzidzɔ. Ðewohĩ míakpɔ dzidzɔ wòasɔ le nanewo me hã. Gake vovototo le dɔ wɔwɔ bene woakpɔ ga atsɔ aƒle nu nyui siwo míehiã la, kpakple ʋiʋli vevie bene míazu kesinɔtɔ dome.\nGbɔgbɔmenuwo tsɔtsɔ ɖo nɔƒe gbãtɔ le agbe me kpena ɖe mía ŋu míekpɔa viɖe gãtɔwo kekeake tsoa modzakaɖeɖe kple dzidzɔdonamenu bubuwo me. Yesu kpɔ dzidzɔ kple amewo le wɔna siwo me woɖu nu heno nu le me. (Luka 5:29; Yohanes 2:1-10) Gake menye nusiawo koŋue na wòkpɔ dzidzɔ le agbe me o. Gbɔgbɔmenuwo me boŋue wòkpɔ dzidzɔ gãtɔ kekeake tsoe, eye nusiawo ƒe ɖee nye kpekpe ɖe amewo ŋu be woasrɔ̃ nu tso Mawu kple tameɖoɖo si le esi na ameƒomea ŋu.—Yohanes 4:34.\nFia Salomo ɖu agbe alesi dze be yeakpɔe ɖa be nusiawo mee dzidzɔkpɔkpɔ tsona hã. Egblɔ be: “Matsɔ dzidzɔ atee akpɔ, eye maɖu agbe!” Menye ɖekoe fia kesinɔtɔ sia ɖu agbea vie ko o. Ðe wònyrɔ eɖokui ɖe eme vĩ! Ke hã, aleke wòse le eɖokui me mlɔeba? Eŋlɔ bena: “Ke esia hã toflokoe.”—Nyagblɔla 2:1.\nZi geɖe la, agbeɖuɖu lɔ̃lawo va sena le wo ɖokui me be dzodzroe yewoti nu mawo yome. Numekulawo kpɔe be le agbeɖuɖu yomenɔnɔ, dɔ ɖɔʋu, mawusubɔsubɔ nuwɔnawo, kple nu wɔwɔ ɖekae kple ƒometɔwo dome la, agbeɖuɖu lɔlɔ̃ ye lé mamlɛa le nusiwo ana woakpɔ dzidzɔ dome.\nNyo Dɔme eye Nànye Akpedala\nAmesiwo kpɔa dzidzɔ la nyoa dɔme hetsɔa ɖe le eme na ame bubuwo, womedia wo ɖokui tɔ o. Yesu gblɔ be: “Nana enye yayra wu xɔxɔ.” (Dɔwɔwɔwo 20:35) Tsɔ kpe ɖe ŋutilãmenuwo nana amewo ŋu la, míate ŋu azã míaƒe ɣeyiɣi kple ŋusẽ hã ɖe wo ŋu, eye emae dzɔa dzi na ƒomea me tɔwo wu. Ehiã be srɔ̃tɔwo nawɔ nu aduadu be woƒe srɔ̃ɖekadodoa me nasẽ eye dzidzɔ nanɔ eme, eye ehiã be dzilawo nakpɔ ɣeyiɣi ɖe wo viwo ŋu, aɖo dze kpli wo, alɔ̃ wo, ahafia nu wo. Ne ƒomea me tɔwo naa nu alea la, ƒomea kpɔa dzidzedze eye dzidzɔ nɔa aƒea me.\nGake ne amewo na nu wò—eɖanye woƒe ɣeyiɣi kple ŋusẽ loo alo nu bubu aɖee o—la, ɖe ‘nèdaa akpea’? (Kolosetɔwo 3:15) Akpe dada ate ŋu ana mía kple amewo dome naganyo ɖe edzi eye ana míakpɔ dzidzɔ. Ne ame aɖe da akpe na wò la, ɖe mevivia nuwò oa?\nAkpe dada nana míedea dzesi nu nyui siwo amewo wɔ na mí. Le numekuku aɖe si wowɔ le California ƒe Yunivɛsiti le Riverside, Amerika la, wobia tso ameawo si be woawɔ “akpedada ŋuti nuŋlɔɖi” aɖe ɖi—si nye nuŋlɔɖigbalẽ si me woaŋlɔ nusianu si ta woda akpe ɖo la ɖo. Mewɔ nuku o be le kwasiɖa ade megbe la, amesiwo kpɔ gome le numekukua me la kpɔ dzidzɔ wu le agbe me.\nNusɔsrɔ̃ kae le eme na mí? Nɔnɔme ka ke mee nèɖale o, kpɔ ŋudzedze ɖe nu nyui siwo wowɔna na wò ŋu. Le nyateƒe me la, Biblia de dzi ƒo na mí be míawɔe nenema, esi wògblɔ be: “Dzi nadzɔ mi ɖaa! . . . Mida akpe le nusianu ŋuti.” (Tesalonikatɔwo I, 5:16, 18) Gake hafi míate ŋu awɔ esia la, ehiã be míadze agbagba vevie aɖo ŋku nu nyui siwo wowɔna na mí la dzi. Ðe màtee kpɔ be yeanɔ esia wɔm ɖaa oa?\nLɔlɔ̃ Kple Mɔkpɔkpɔ—Wohiã Hafi Míakpɔ Dzidzɔ\nWogblɔe wòsɔ be tso ame dziɣi vaseɖe eƒe kugbe la, ehiã be woalɔ̃e. Ne lɔlɔ̃ meli o la, ame xaa nu vevie. Gake nuka tututue nye lɔlɔ̃? Togbɔ be amewo zãna nya “lɔlɔ̃” alesi dze wo ŋui egbea hã la, Biblia ƒo nu tso eŋu wònya se nyuie ŋutɔ be: “Lɔlɔ̃ la gbɔa dzi blewu, eƒe dɔme nyona; lɔlɔ̃ la meʋãa ŋu o, lɔlɔ̃ la meƒoa adegbe o, medoa eɖokui ɖe dzi glodzo o, mewɔa nusi medze o, media ye ŋutɔ tɔ o, mebia dzi o, mebua naneke vɔ̃ o; medzɔa dzi le nu madzɔmadzɔ ŋuti o, ke eya kple nyateƒee dzɔa dzi. Etsɔa nuwo katã kpoo, exɔa nuwo katã sena, ekpɔa mɔ na nuwo katã, edoa dzi le nuwo katã me.”—Korintotɔwo I, 13:4-8.\nLɔlɔ̃ vavãtɔ media eɖokui tɔ kura o! Esi wònye “media ye ŋutɔ tɔ o” ta la, edina be ame bubuwo nakpɔ dzidzɔ gbã. Nublanuitɔea, lɔlɔ̃ sia megabɔ egbea o. Le nyateƒe me la, le Yesu ƒe nyagblɔɖi si ku ɖe xexe sia ƒe nuwuwu ŋu me la, egblɔ be “ame geɖewo ƒe lɔlɔ̃ nu [ate ŋu atsi].”—Mateo 24:3, 12; Timoteo II, 3:1-5.\nGake nɔnɔme sia manɔ alea ɖaa o, elabena enye vlo dodo Wɔla—Amesi ƒe amenyenye vevitɔe nye lɔlɔ̃! (Yohanes I, 4:8) Eteƒe madidi o, Mawu aɖe fulélawo kple ŋuklẽlawo ɖa keŋkeŋ le anyigba dzi. Gake amesiwo dzea agbagba tua lɔlɔ̃ si ŋu míeƒo nu tsoe ɖo la ta koe wòakpɔ. Esia ana ŋutifafa kple dzidzɔ naxɔ anyigba bliboa katã dzi. Biblia ƒe ŋugbedodo sia ava eme godoo, be: “Ekpɔtɔ vie ko ame vɔ̃ɖi la maganɔ anyi o, eye ne èɖe ŋku ɖe eteƒe la, màgakpɔe o. Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.”—Psalmo 37:10, 11.\nKpɔ alesi wòanɔ ɖa le susu me, be ‘dzi nanɔ ame dzɔm’ gbesiagbe! Ekema ɖe wòwɔ nuku be Biblia gblɔ be: “Dzi nedzɔ mi le mɔkpɔkpɔ [mea]”? (Romatɔwo 12:12) Àdi be yeanya nu bubuwo tso mɔkpɔkpɔ nyui si ŋugbe Mawu do na toɖolawo ŋua? Ekema, taflatse xlẽ nyati si kplɔe ɖo.—g4/06.\n“Nana enye yayra wu xɔxɔ.”—Dɔwɔwɔwo 20:35\nDzidzedzekpɔkpɔ Ŋuti Nyatakakawo —Nyateƒenyawoea?\nEnuenu la, míesea ame aɖewo siwo tso ƒome dahewo me, gake wodagba vevie va zu kesinɔtɔwo, la ƒe ŋutinyawo. Dzidzɔkpɔkpɔ ŋuti nyatakaka aɖe si dze le magazine si nye San Francisco Chronicle me gblɔ be: “Woyɔa ŋutinya siawo ɣeaɖewoɣi tsɔ ɖoa kpe edzi be togbɔ be nu mede amesiawo dzi le woƒe ɖevime o hã, wodze agbagba trɔ asi le nɔnɔme madeamedziwo ŋu, heva kpɔ dzidzeme mlɔeba. Numekukuwo ɖee fia be kuxi si le nyagbɔgblɔ sia ŋu enye be menye ɖee wokpɔ dzidzeme ŋutɔŋutɔ o. Kesinɔtɔwo koe wozu.”\nDzidzɔkpɔkpɔ Nana Wonɔa Lãmesẽ Me\nAtike nyui aɖe dzidzɔkpɔkpɔ nye. Time nyadzɔdzɔgbalẽ ƒe nyatakaka aɖe gblɔ be: “Edze ƒã be dzidzɔkpɔkpɔ, mɔkpɔkpɔ ƒe ame si nɔnɔ, nu nyuiwo ŋu bubu, kple nu ƒe ame ŋu dzedze, wɔnɛ be womexɔa dzi kple ʋuka me dɔ, dzitodzito me dɔ, suklidɔ, ʋusɔgbɔdɔ, kpeƒoame, kple gbɔxi o, alo womenana dɔléle mawo nyrãna ɖe edzi o.” Gawu la, numekuku aɖe si wowɔ le Holland tso dɔnɔ tsitsiwo ŋu la ɖee fia be le dzidzɔkpɔkpɔ kple nu nyuiwo ŋu bubu ta la, amesiwo ate ŋu aku le ƒe asieke domedome hafi la dometɔ 50 le alafa me meku o, si wɔ nuku ŋutɔ!\nWomekpɔ se nusitae susu nyui ƒe ame si nɔnɔ kpɔa ŋusẽ ɖe ŋutilãa dzi la gɔme haɖe o. Ke hã, numekukuwo ɖee fia be lãmetsi si naa ame tsia dzodzodzoe la mesɔa gbɔ le amesiwo kpɔa dzidzɔ eye nukpɔsusu nyui nɔa wo si la ƒe lãme o. Wogblɔna be lãmetsi mae nana ame ƒe ŋutilã megate ŋu nɔa te ɖe dɔlélewo nu o.\nAlesi ko nuɖanuwo zazã ɖe ɖoɖo aɖe nu nana woɖaa nu vivi ene la, nenema kee Mawu ƒe mɔfiafia dzi wɔwɔ nana wokpɔa dzidzɔe\nƉoe Ɖe Amewo Ɖoe Ɖe Amewo Nusi Nana Wokpɔa Dzidzɔ Vavãtɔ\ng 4/06 axa 4-7


Mateo 13 - Holy Bible [Ewe Bible 1913] - (Mat 13)\nGbemagbe ke Yesu do go tso aƒe la me yi ɖabɔbɔ nɔ anyi ɖe ƒua nu.\nEye ameha geɖewo ƒo ƒu ɖe eŋu ale bena, wòyi ɖe ʋu me ɖabɔbɔ nɔ anyi, eye ameha blibo la katã le tsitre ɖe ƒua nu.\nEye wògblɔ nya geɖewo na wo le lododowo me bena: Kpɔ ɖa, nukuwula do go yi nuku wu ge;\neye esi wòle ewum la, ɖewo ge ɖe mɔ to, eye dziƒoxeviwo va mii;\nke bubuwo ge ɖe kpenyigba dzi, afisi womekpɔ anyi geɖe le o; eye wodo nu ɖa enumake, elabena womekpɔ anyi sɔ gbɔ o;\nke esi ɣe dze la, ŋdɔkutsu ɖu wo, eye esi ke meli na wo o ŋuti la, woyrɔ.\nBubuwo ge ɖe ŋuwo me, eye ŋuawo mie vu tsyɔ wo dzi.\nKe bubuwo ge ɖe anyigba nyui la dzi, eye wotse, ɖewo alafa, ɖewo blaade, ɖewo blaetɔ̃.\nAmesi to senu li nɛ la, nesee.\nTete nusrɔlawo va egbɔ gblɔ nɛ bena: Nukaŋuti nèle nu ƒom na wo le lododowo me?\nEye wòxɔ edzi gblɔ na wo bena: Elabena miawo la, wona mi bena, mianya dziƒofiaɖuƒe la ƒe nu ɣaɣlawo, ke woawo la, womèna wo o.\nElabena amesi ke nu le esi la, eya woana nui, eye woagbã go ne: ke amesi ke nu mele esi o la, nusi ke le esi la, woaxɔ eya hã le esi.\nEyata mele nu ƒom na wo le lododowo me ɖo, elabena wole nu kpɔm, eye womekpɔa nu o; wole nu sem, eye womesea nu ahayi egɔme se ge o.\nEye woawu Yesaya ƒe nyagblɔɖi, si wògblɔ le wo ŋuti la nu bena: „Miase nu kple to, eye miele egɔme se ge gbeɖe o; míakpɔ nu kple ŋku, eye miele si dze gee gbeɖe o;\nelabena dukɔ sia ƒe dzi ku atri, eye woƒe towo sẽ, eye womiã woƒe ŋkuwo, bena woagakpɔ nu kple ŋkuwo o, eye woagase nu kple towo o, eye woagase nu gɔme kple dzi, ne woatrɔ, eye mada gbe le wo ŋu o.“\nKe Woayra miaƒe ŋkuwo, elabena wokpɔa nu, kple miaƒe towo hã, elabena wosea nu.\nVavã mele egblɔm na mi bena: Nyagblɔɖilawo kple ame dzɔdzɔe geɖewo di be, yewoakpɔ nusiwo kpɔm miele, eye womekpɔe o; eye be, yewoase nusiwo sem miele la, eye womesee o.\nMiawo la, azɔ miɖo to lododo la le nukuwula ŋuti.\nAmesiame, si le fiaɖuƒe la ŋutinya sem, eye mesea egɔme o la, vɔ̃ɖitɔ la lava aha nusi wowu ɖe eƒe dzi me. Esia enye amesi gbɔ wowui ɖe mɔto le la.\nKe nusi wowu ɖe kpenyigba dzi la, eya nye amesi, ne ese nyaa la, exɔne enumake kple dzidzɔ;\nke esi ke meli nɛ o ŋuti la, enɔa anyi ʋee ko, eye ne fukpekpe kple yometiti le nya la ŋuti va la, enumake woɖia enu.\nKe nusi wowu ɖe ŋuwo me la, eya nye amesi le nya la sem, eye tete xexeame ƒe agbagbadzedze kple kesinɔnuwo ƒe beble vu tsyo nya la dzi, eye wòtsi matsematse la.\nKe nusi wowu ɖe anyigba nyui la dzi la, eya nye amesi le nya la sem, eye wòsea egɔme, amesi tsena, ɖewo alafa, ɖewo blaade, ɖewo blaetɔ̃ la.\nLo bubu wògado na wo bena: Dziƒofiaɖuƒe la ɖi amesi le nuku nyui wum ɖe eƒe abɔ me;\neye esi amewo dɔ alɔ la, eƒe futɔ la va wu gbe wuwlui ɖe lua domee, eye wòdzo.\nKe esi lu la tsi, eye wòtse ku la, gbe wuwluiawo hã do.\nEye aƒeatɔ ƒe dɔlawo va egbɔ gblɔna bena: Aƒetɔ, alo ɖe menye nuku nyui nèwu ɖe wò abɔ me oa? Afika gbe wuwlui la tso?\nEya gblɔ na wo bena: Futɔ lae wo esia. Dɔlawo gblɔ ne bena: Ekema elɔ̃? be, míayi aɖagae mahã?\nKe eya gblɔ bena: O, ne miele gbe wuwluiawo gam la, míava àho luawo hã akpe ɖe wo ŋuti mahĩ!\nMina wo kpakple eve la katã natsi vaseɖe nuŋeɣi, eye ne nuŋeɣia ɖo la, magblɔ na nuŋelawo bena: Miƒo gbe wuwluiawo nu ƒu gbã, eye mibla wo tatata, bena woatɔ dzo wo; ke lu la, miƒo eya nu ƒu ɖe nye ava la me.\nLo bubu wògado na wo bena: Dziƒofiaɖuƒe la ɖi logoku, si amea ɖe tsɔ ƒã ɖe eƒe abɔ me;\nevɔ wònye eyae nye suetɔ le atikuwo katã dome hafi; gake ne etsi ko la, ezua ati, eye wòƒoa abɔmetiwo katã ta; ale bena dziƒoxeviwo va wɔa atɔ ɖe eme.\nLo bubu wògado na wo bena: Dziƒofiaɖuƒe la ɖi amɔwɔ ʋaʋã, si nyɔnua ɖe tsɔ de amɔwɔ dzidzenu etɔ̃ me, halase esime wòʋã keŋkeŋ.\nNenem nusiawo katã Yesu gblɔ na amehawo le lododowo me, eye ne menye to lododowo me o la, megblɔa nyaa ɖeke na wo o;\nbena woawu nya, si wogblɔ ɖi to nyagblɔɖila dzi la nu bena: „Make nye nu kple lododowo; eye maɖe nu ɣaɣla, siwo woyia tso keke xexeame ƒe gɔmeɖoɖoanyi me ke la afia.\nTete esi Yesu ɖe asi le amehawo ŋu la, eva aƒe me. Eye eƒe nusrɔ̃lawo va egbɔ gblɔ bena: Ɖe abɔ me gbe wuwluiawo ƒe lododoa gɔme na mi.\nEye wòɖo eŋu na wo bena: Amesi le nuku nyuia wum la, eya nye amegbetɔvi la;\nke abɔ la enye xexe la me, eye nuku nyui la enye fiaɖuƒe la ƒe viwo; ke gbe wuwluiawo nye vɔ̃ɖitɔ la ƒe viwo;\neye futɔ, si le wo wum la, enye Abosam, eye nuŋeɣi la enye xexeame ƒe nuwuwu, ke nuŋelawo nye mawudɔlawo.\nAzɔ la sigbe alesi woƒoa gbe wuwluiwo nu ƒu, eye wotɔa dzo wo la, nenema ke wòanɔ le xexeame ƒe nuwuwu.\neye woatsɔ wo aƒu gbe ɖe dzokpo la me; afima avifafa kple aɖukliɖuɖu lanɔ.\nTete ame dzɔdzɔeawo laklẽ abe ɣe ene le wo Fofo ƒe fiaɖuƒe la me Amesi to senu ti nɛ la, nesee.\nDziƒofiaɖuƒe la gaɖi asitsala, si le dzonu nyuiwo dim;\neye esi wòkpɔ dzonu ɖeka, si ƒe asi sẽ ŋutɔ la, eyi ɖatsɔ nusiwo katã le esi la dzra, eye woƒlee.\nDziƒofiaɖuƒe la gaɖi ɖɔ, si woɖi ɖe ƒu me, eye wòɖe lã ƒomevi geɖewo;\neye esi wòyɔ fũ la, woɖee va gota, eye wobɔbɔ nɔ anyi ƒo nyuiawo nu ƒu ɖe nuwo me, ke wotsɔ vloawo ƒu gbe.\nNenema ke wòanɔ le xexeame ƒe nuwuwu; mawudɔlawo lado go, eye woamã ame vɔ̃ɖiwo tso ame dzɔdzɔewo gbɔ;\nYesu gblɔ na wo bena: Ɖe miese nusiawo katã gɔmea? Wogblɔ ne bena: Ẽ.\nEye wògblɔ na wo bena: Eyakeŋuti agbalẽfiala sia agbalẽfiala, si wowɔ nusrɔ̃lae na dziƒofiaɖuƒe la la, eɖi aƒetɔ, si ɖea nu yeyewo kple nu xoxowo ɖe go tsoa eƒe nudzraɖoƒe la me.\nEye wòva ve me, esi Yesu wu lododo siawo nu la, edzo le afima.\nEye esi wòva fofoawo ɖe la, efiã nu wo le woƒe ƒuƒoƒe, ale bena kuvia ɖo wo wogblɔ bena: Afika amesia kpo nenem nunya kple ŋusẽawo tsoe mahã?\nNenem me sia la menye atikpala ƒe vie o ɖe? Alo menye ɖe woyɔa dadaa be: Maria, eye nɔviaŋutsuwo be: Yakobo, Yosef, Simon kple Yuda oa?\nEye nɔvianyɔnuwo la menye wo katãe le mía dome o ɖe? Afika gɔ̃ amesia kpɔ nenem nusiawo katã tsoe mahã? Eye eƒe nu ɖia nu na wo.


Eye wògblɔ na wo bena: Mikpɔ nyuie, eye milé be na mia ɖokui le ŋukeklẽ ŋuti; elabena ame ƒe agbe menɔa eƒe nukpɔkpɔ vivivo la me o.\nAmesi ɖo ŋu ɖe eƒe kesinɔnu ŋu la, adze anyi; ke ame dzɔdzɔewo ade ama abe aŋgba ene.\nKesinɔnu, si wotso hosuhosudodo kpɔe le azu ʋee, ke nusi woƒo ƒu ʋeʋeʋe la, adzi ɖe dzi.\nAmesi le zãnuxɔxɔ yome dim la, eƒe aƒe agblẽ; ke amesi lé fu adzɔxɔxɔ la, anɔ agbe.\nDomenyinu, si ŋu wotsi hohoho ɖo la, yayra manɔ me o.\n Ŋkɔ nyui xɔxɔ ƒo kesiuɔnu geɖe ta, eye ŋudzedzekpɔkpɔ nyo wu klosalo kple sika. Kesinɔtɔ kple ame dahe wodoa go wo nɔewo; wo katã wɔla enye Yehowa. Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua. Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me. Ŋu kple adoboliwo le mɔ dzi na alakpatɔ; amesi kpɔa eƒe agbe ta la, ƒoa asa na wo. Mia ɖevi ɖe mɔ, si wòato la ŋu, ne eve tsi la, mate ɖa le edzi o. Kesinɔtɔ ɖua fia ɖe ame dahe dzi; amesi doa nugbana la, dɔla wònye na agbanatɔ. Amesi ƒãa nu madzɔmadzɔ la, axa dzɔgbevɔ̃e; eye eƒe dɔmedzoe ƒe toheti atsrɔ̃ eya ŋutɔ. Woayra dɔmenyolɔ, elabena eɖe eƒe abolo hena ame dahe.\n Ŋubiala le yɔyɔm ɖe kesinɔnu ŋu; ke menyae be, hiã le ye dzi va ge o. Amesi ka mo na ame la, axɔ akpe emegbe wu amesi ɖe ami ɖe eƒe aɖe. Amesi da adzo fofoa kple ɖaɖaa hegblɔ be: Menye nuvɔ̃a ɖeke o la! nugblẽlawo ƒe hati wònye. Ŋubiala ɖɔa dzre, ke amesi ɖoa dzi ɖe Yehowa ŋu la, woaɖi ƒo nɛ taŋ.\n1 Korintotɔwo 4:11-13\n Vaseɖe gaƒoƒo sia dzi la dɔ kple tsikɔ wua mí, eye miezɔa amama, eye woƒoa mí kple kɔ, eye nɔƒe gobia ɖeke meli na mi o. Eye míedzea agbagba, eye míetsia mía ŋutɔwo míaƒe asiwò wɔa dɔ; ne wodzu mí la, míeyrana; ne woti mía yome la, mieɖoa dzi tsɔnɛ; ne wodo busu mi la, míeɖea kuku; míezu abe xexe sia me ƒe aɖukpodzinuwo ene, amewo katã ƒe gbeɖuɖɔ vaseɖe egbegbe sia.\n Ke mawusosroɖa kpakple ŋudzedzekpɔkpɔ enye viɖenu gã. Elabena míetsɔ naneke va xexe sia me o, eye edze ƒã bena, míate ŋu atso naneke ayii hã o; ke ne nunyiame kple avɔtata le mía si la, mina nusiawo nasɔ gbɔ na mí. Ke amesiwo ɖina be, yewoayi kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsoa amewo xlãna ɖe gbegblẽ kple tsɔtsrɔ̃ me la me. Elabena nuvɔ̃wo katã ƒe ke enye galɔlɔ̃, si yome mɔ amea ɖewo ɖi, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo. Ke wò la, oo Mawu ƒe ame, si le nusiawo nu; ke dze dzɔdzɔenyenye, mawusosroɖa, dzixɔse, lɔlɔ̃, dziɖoɖo, dɔmefafa yome. Ʋli xɔse ƒe ʋiʋli nyui la; wò asi nasu agbe mavɔ, si ta woyɔ wò ɖo, eye nèʋu emeʋuʋu nyui le ɖaseɖila geɖewo ƒe ŋku me la dzi. Mele se ɖem na wò le Mawu, si gbɔa agbe nuwo katã, kple Kristo Yesu, si ɖi emeʋuʋu nyui ƒe ɖase le Pontio Pilato gbɔ la, ƒe ŋku me be, nalé sedede sia ɖe asi kpɔtsotso kple mokaka manɔŋui yiɖase mía Aƒetɔ Yesu Kristo ƒe ɖeɖefia la dzi, esi dziɖula yayratɔ ɖeka, fiawo dzi fia, aƒetɔwo dzi Aƒetɔ la aɖe fia le ye ŋutɔ ƒe azãgbe la dzi, amesi ko si makumakunyenye le, amesi nɔa anyi le kekeli, si ŋu womate ŋu ate ɖo o la me, amesi amea ɖeke mekpɔ kpɔ o, eye mate ŋu akpɔe hã o, amesi tɔ lanye bubu kple ŋusẽ mavɔmavɔ! Amen. De se na xexe sia me kesinɔtɔwo bena, woagado wo ɖokui ɖe dzi glodzo o, eye womagatsɔ woƒe mɔkpɔkpɔ aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti do la dzi; bene woawɔ dɔmenyo, eye woanye kesinɔtɔwo le nu nyui wɔwɔ me, woalɔ̃ nunana ame, woalɔ̃ hadede, eye woaƒo kesinɔnuwo nu ƒu na wo ɖokui, si anye gɔmeɖoɖoanyi nyui hena ɣeyiɣi si gbɔna, bene woƒe asi nasu agbe vavã la dzi.\n Azɔ la miheyi, mi kesinɔtɔwo; mifa avi, eye mido wuwui le miaƒe nublanuitɔnyenye, si le mia dzi va ge la ŋuti! Miaƒe kesinɔnuwo nyunyɔ, eye agbagblaʋuiwo ɖu miaƒe awuwo. Miaƒe sika kple klosalo lé ɣebia, eye woƒe ɣebialéle atrɔ zu ɖaseɖiɖi na mi, eye woaɖu miaƒe lãme keŋ abe dzo ene. Mieƒo nu nyuiwo nu ƒu le nuwuwu ŋkekeawo me. Kpɔ ɖa, dɔwɔla, siwo ŋe miaƒe agblemenuwo la ƒe fetu, si miegbe wo nana la, le ɣli dom, eye nuŋelawo ƒe ɣlidodoawo va Zebaot, Aƒetɔ la, ƒe towo me. Mieɖu nu vivi le anyigba dzi, eye miewɔ fewunuwo, mienyi miaƒe dziwo de wuwugbe la. Miebu fɔ ame dzɔdzɔe la, eye miewui, eye metsi tre ɖe mia ŋuti o.


1 Samuel 4 | Biblia Le Internet Dzi | Xexe Yeye Gɔmeɖeɖe\nFilistitɔwo xɔ Nubablaɖaka la (1-11)\nEli kple viawo ku (12-22)\n4 Ale Samuel ƒe nya ɖo Israel blibo la gbɔ. Eye Israel ho aʋa ɖe Filistitɔwo ŋu; wova ƒu asaɖa anyi ɖe Ebenezer gbɔ, eye Filistitɔwo hã va ƒu asaɖa anyi ɖe Afek. 2 Filistitɔwo va kpe aʋa kple Israel, eye aʋa la mekpa Israel kura o, ale be Filistitɔwo si wo, wowu ame anɔ akpe ene le aʋagbea dzi. 3 Esi aʋawɔlaawo va ɖo asaɖa la me la, Israel ƒe ametsitsiwo gblɔ be: “Nu ka tae Yehowa na Filistitɔwo ɖu mía dzi* egbea?+ Mina míakɔ Yehowa ƒe nubablaɖaka la tso Silo ava mía gbɔ,+ ne wòanɔ mía dome ahaɖe mí tso míaƒe futɔwo si me.” 4 Ale wodɔ ame ɖo ɖe Silo woyi ɖakɔ aʋakɔwo ƒe Yehowa, ame si bɔbɔ nɔ kerubiwo tame*+ la, ƒe nubablaɖaka la vɛ. Eye Eli vi eveawo, Hofni kple Finehas,+ hã va kple Mawu vavã la ƒe nubablaɖaka la. 5 Esi Yehowa ƒe nubablaɖaka la nya va ɖo asaɖaa me ko la, Israel-viwo katã do ɣli sesĩe, ale be anyigba ʋuʋu. 6 Esi Filistitɔwo se ɣlia la, wobia be: “Nu ka ta ɣli sesẽ sia le ɖiɖim le Hebritɔwo ƒe asaɖaa me?” Mlɔeba wova nya be Yehowa ƒe Aɖaka lae va ɖo asaɖa la me. 7 Eye vɔvɔ̃ ɖo Filistitɔwo, elabena wogblɔ be: “Mawu va asaɖa la me!”+ Eya ta wogblɔ be: “Baba na mí, elabena nu sia tɔgbi medzɔ kpɔ o! 8 Baba na mí! Ame kae aɖe mí tso Mawu gã sia si me? Mawu siae tsɔ fuwɔame vovovowo wu Egiptetɔwo le gbea dzi.+ 9 Mi Filistitɔwo, milé dzi ɖe ƒo, eye miwɔ ŋutsu, ne miagasubɔ Hebritɔwo, abe ale si ko wosubɔ mi ene o.+ Miwɔ ŋutsu, eye miwɔ aʋa la!” 10 Eya ta Filistitɔwo wɔ aʋa la, eye wosi Israel,+ ale be wo dometɔ ɖe sia ɖe si yi eƒe agbadɔ me. Ame siwo wowu la sɔ gbɔ ŋutɔ; ale be aʋawɔla afɔzɔla akpe blaetɔ̃ tsi aʋa le Israel-viwo dome. 11 Woxɔ Mawu ƒe Aɖaka la hã, eye wowu Eli vi eveawo, Hofni kple Finehas.+ 12 Eye Benyamintɔ aɖe ƒu du tso aʋagbea dzi va Silo gbe ma gbe; awu vuvu le eŋu, eye ke le tame nɛ.+ 13 Esi ŋutsua va ɖo la, Eli bɔbɔ nɔ zikpui dzi le mɔ to nɔ mɔ dzi kpɔm, elabena etsi dzimaɖi le Mawu vavã la ƒe Aɖaka la ta.+ Eye ŋutsua ƒu du yi ɖaka nya la ta le dua me, eye du blibo la katã de asi avifafa me. 14 Esi Eli se avifafa la, ebia be: “Nu ka ƒe hoowɔwɔe nye ema sem mele?” Ŋutsu la ɖe abla yi ɖaka nya la ta na Eli. 15 (Ke Eli xɔ ƒe blaasieke vɔ enyi, eye eƒe ŋkuwo tsi, eye megale nu kpɔm o.)+ 16 Eye ŋutsua gblɔ na Eli be: “Aʋagbe dzi metso, egbea ko mesi tso aʋagbe dzi!” Eye wòbiae be: “Vinye, nu kae dzɔ?” 17 Ale ame la ɖo eŋu be: “Israel si le Filistitɔwo nu, eye wowu ame geɖe le dukɔ la dome;+ wò ŋutɔ viwòŋutsu eveawo, Hofni kple Finehas, hã ku,+ eye woxɔ Mawu vavã la ƒe Aɖaka la hã.”+ 18 Esi wònya yɔ Mawu vavã la ƒe Aɖaka la ŋkɔ ko la, Eli mu tso zikpui la dzi dze anyi ɖe megbe le agboa nu, eye wòtɔ kɔ anyi heku, elabena etsi, eye wòle kpekpem. Edrɔ̃ ʋɔnu na Israel ƒe blaene. 19 Ɣemaɣi la, fu nɔ toyɔvia Finehas srɔ̃ ƒo, eye eƒe vidziɣi gogo. Esi wòse be woxɔ Mawu vavã la ƒe Aɖaka la, eye toa kple srɔ̃a hã ku la, ebɔbɔ be yeadzi vi, elabena fu de asi eɖuɖu me enumake. 20 Eye esi wònɔ kudɔ ƒom la, nyɔnu siwo nɔ egbɔ la gblɔ be: “Mègavɔ̃ o, elabena ŋutsuvie nèdzi.” Ke meɖo eŋu o, eye metsɔ ɖeke le eme o.* 21 Ke ena ŋkɔ ɖevi la be Ikabod,*+ hegblɔ be: “Ŋutikɔkɔe dzo le Israel yi aboyo me.”+ Egblɔ esia le Mawu vavã la ƒe Aɖaka si woxɔ kple toa kpakple srɔ̃a ta.+ 22 Egblɔ be: “Ŋutikɔkɔe dzo le Israel yi aboyo me, elabena woxɔ Mawu vavã la ƒe Aɖaka la.”+\n^ Egɔmeɖeɖe tẽe, “Nu ka ta Yehowa ɖu mía dzi?”\n^ Alo, “meʋã dzi nɛ o.”\n^ Egɔmee nye, “Afi Kae Ŋutikɔkɔe La Le?”


Yesu Ƒe Tsitretsitsia—Yayra Si Wònye Na Mí | Nusɔsrɔ̃\nYesu Ƒe Tsitretsitsia—Yayra Si Wònye Na Mí\n“Wofɔe ɖe tsitre.”—MATEO 28:6.\nVovototo kae le Yesu ƒe tsitretsitsia kple esiwo katã do ŋgɔ nɛ dome?\nKpeɖodzi kae li be wofɔ Yesu ɖe tsitre eye wòle agbe fifia?\nYayra kae Yesu ƒe tsitretsitsia nye na wò?\n1, 2. (a) Nu kae subɔsubɔhakplɔla aɖewo di be yewoanya, eye nya kae Petro gblɔ na wo? (Kpɔ nɔnɔmetata si le nyati sia ƒe gɔmedzedze.) (b) Nu ka tae Petro te ŋu ƒo nu dzinɔameƒotɔe?\nKWASIÐA ʋɛ aɖewo le Yesu ƒe ku megbe la, apostolo Petro dze ŋgɔ Yudatɔwo ƒe subɔsubɔhakplɔla siwo ŋu vɔvɔ̃ le. Ame siawo kee ɖo nugbe ɖe Yesu ŋu hewui. Fifia wodo dziku ɖe Petro ŋu le esi wòda gbe le ŋutsu aɖe si nye atatututɔ ŋu ta. Wobia Petro be: “Ŋusẽ ka dzi alo ame ka ƒe ŋkɔ me ye miewɔ nu sia le?” Petro ɖo eŋu dzinɔameƒotɔe be: “Yesu Kristo, Nazaretetɔ la, ame si miawo miehe ɖe ati ŋu, ame si Mawu ya fɔ ɖe tsitre tso ame kukuwo dome la, ame sia ƒe ŋkɔ mee ŋutsu sia le tsitre le lãmesẽ me le mia ŋkume le.”—Dɔwɔwɔwo 4:5-10.\n2 Ɣeaɖeɣi do ŋgɔ la, Petro gbe nu le Yesu gbɔ zi etɔ̃ le vɔvɔ̃ ta. (Marko 14:66-72) Gake fifia ya, vɔvɔ̃ meɖo Petro o, ke boŋ ewɔ nu dzinɔameƒotɔe le subɔsubɔhakplɔla mawo ŋkume. Nu ka tae? Tsɔ kpe ɖe ale si gbɔgbɔ kɔkɔea do ŋusẽ Petro ŋu la, eka ɖe edzi hã be Yesu le agbe. Nu kae na apostoloa ka ɖe esia dzi nenema gbegbe? Eye nu ka tae kakaɖedzi ma ate ŋu asu míawo hã si?\n3, 4. (a) Tsitretsitsi kawoe yi edzi hafi wova dzi Yesu ƒe apostoloawo? (b) Ame kawoe Yesu fɔ ɖe tsitre?\n3 Apostoloawo nyae be woagate ŋu afɔ kukuawo ɖe tsitre. Hafi woava dzi apostoloawo la, Mawu na ŋusẽ nyagblɔɖila Eliya kple Elisa wofɔ ame kukuwo ɖe tsitre. (1 Fiawo 17:17-24; 2 Fiawo 4:32-37) Edzɔ kpɔ gɔ̃ hã be ame kuku aɖe si wotsɔ ƒu gbe ɖe Elisa ƒe yɔdo me la gbɔ agbe esi eƒe ŋuti ka nyagblɔɖilaa ƒe ƒuwo ŋu. (2 Fiawo 13:20, 21) Kristotɔ gbãtɔwo xɔ ŋutinya mawo dzi se, abe ale si ko míawo hã míexɔe se be Mawu ƒe Nya la nye nyateƒe ene.\nNuxexlẽ tso ale si Yesu gbɔ agbe kukuawoe ŋu la wɔa dɔ ɖe mía dzi ŋutɔ\n4 Anɔ eme be nuxexlẽ tso ale si Yesu gbɔ agbe kukuawoe ŋu la wɔa dɔ ɖe dziwò ŋutɔ. Le kpɔɖeŋu me, bu ale si gbegbe ahosia ƒe mo awɔ yaa esi Yesu fɔ viaŋutsu ɖeka kolia la ɖe tsitre ŋu kpɔ. (Luka 7:11-15) Alo bu ɣeyiɣi si me Yesu fɔ nyɔnuvi dzaa aɖe ɖe tsitre la ŋu kpɔ. Ðikeke mele eme o be, edzilawo ƒe konyifafaa trɔ zu dzidzɔ esi wokpɔ be yewo vinyɔnu la gbɔ agbe! (Luka 8:49-56) Eye dzidzɔ ka gbegbee nye esi wòanye na ame siwo kpɔ eteƒe esi Lazaro tsi tre hedo go le eƒe yɔdoa me agbagbee!—Yohanes 11:38-44.\nNU SI TAE YESU ƑE TSITRETSITSIA LE ETƆXƐ\n5. Vovototo kae le Yesu ƒe tsitretsitsia kple esiwo katã do ŋgɔ nɛ dome?\n5 Apostoloawo nyae be Yesu ƒe tsitretsitsia to vovo na esiwo katã do ŋgɔ nɛ. Ame siwo wofɔ ɖe tsitre do ŋgɔ na Yesu la gbɔ agbe le ŋutilã me eye wogaku ake emegbe. Gake Yesu ya gbɔ agbe kple gbɔgbɔŋutilã si womate ŋu atsrɔ̃ gbeɖe o. (Mixlẽ Dɔwɔwɔwo 13:34.) Petro ŋlɔ bena “wowu [Yesu] le ŋutilã me, gake wogbɔ agbee le gbɔgbɔ me.” Tsɔ kpe ɖe eŋu la, “eyi dziƒo, eye wòva le Mawu ƒe nuɖusi me; eye wotsɔ mawudɔlawo kple dziɖulawo kpakple ŋusẽtɔwo de ete.” (1 Petro 3:18-22) Tsitretsitsi bubuawo hã nye nukunu ya, gake Yesu fɔfɔ ɖe tsitre ye nye nukunu gãtɔ kekeake.\n6. Dɔ kae Yesu ƒe tsitretsitsia wɔ ɖe eƒe nusrɔ̃lawo dzi?\n6 Yesu ƒe tsitretsitsia wɔ dɔ ɖe eƒe nusrɔ̃lawo dzi ŋutɔ. Meganye ame kuku, abe ale si eƒe futɔwo susui ene o. Ke boŋ wofɔe ɖe tsitre eye wònye gbɔgbɔmenuwɔwɔ triakɔ si ame aɖeke mate ŋu awɔ nu vevii o. Eƒe tsitretsitsia ɖo kpe edzi be enye Mawu ƒe Vi. Esi nusrɔ̃lawo nyae be Yesu le agbe ta la, womegaléa blanui alo vɔ̃na o. Ke boŋ, dzo nɔ wo me eye dzi nɔ wo ƒo hã. Ne ɖe womefɔ Yesu ɖe tsitre o la, Mawu ƒe tameɖoɖo mava eme o eye viɖe aɖeke manɔ nya nyui si wonɔ gbeƒã ɖemee la ŋu o.\n7. Nu ka wɔm Yesu le fifia, eye biabia kawoe fɔ ɖe te?\n7 Míenyae be menye ame vevi aɖe koe Yesu nye o. Yesu le agbe eye wòle mɔ fiam xexea me katã ƒe gbeƒãɖeɖedɔa. Eyae nye Fia le Mawu ƒe Dziƒofiaɖuƒea me. Fiaɖuƒe ma ava ɖe vɔ̃ɖinyenye katã ɖa le anyigba dzi kpuie, eye wòatrɔ anyigba wòazu paradiso si me amegbetɔwo anɔ agbe le tegbee. (Luka 23:43) Esiawo dometɔ aɖeke mava eme ne ɖe womefɔ Yesu ɖe tsitre o. Ekema nu kae na míeka ɖe edzi be wofɔ Yesu ɖe tsitre? Eye yayra kae eƒe tsitretsitsia nye na mí?\nNe ɖe womefɔ Yesu ɖe tsitre o la, Mawu ƒe tameɖoɖo mava eme o eye viɖe aɖeke manɔ nya nyuia hã ŋu o\nYEHOWA KPƆ ŊUSẼ ÐE KU DZI\n8, 9. (a) Nu ka tae Yudatɔwo ƒe subɔsubɔhakplɔlawo dɔ dzɔlawo be woadzɔ Yesu ƒe yɔdoa ŋu? (b) Nu ka teƒee nyɔnuawo kpɔ esi woyi yɔdoa to?\n8 Esi wowu Yesu vɔ megbe la, Yudatɔwo ƒe subɔsubɔhakplɔlawo va gblɔ na Pilato be: “Aƒetɔ, míeɖo ŋku edzi be, esime ameblela ma nɔ agbe la, egblɔ be, ‘Le ŋkeke etɔ̃ megbe la, woafɔm ɖe tsitre.’ Eya ta de se be woadzɔ yɔdo la ŋu nyuie va se ɖe ŋkeke etɔ̃agbe, ne eƒe nusrɔ̃lawo nagava fii adzoe ahagblɔ na amewo be, ‘Wofɔe ɖe tsitre tso ame kukuwo dome!’ ne amebeble mamlɛtɔ sia navɔ̃ɖi wu gbãtɔ o.” Eya ta Pilato gblɔ na wo be: “Dzɔlawo li. Miheyi miadzɔ eŋu ale si miate ŋui.” Eye nenema tututue woyi ɖawɔ hã.—Mateo 27:62-66.\n9 Woɖi Yesu ɖe yɔdo si woɖe ɖe agakpe gã aɖe me la me, eye womli kpe gã aɖe tsɔ xe yɔdoa nu. Subɔsubɔhakplɔlaawo di be Yesu natsi yɔdo ma me ɖikaa. Gake susu bubu kura ye nɔ Yehowa si. Le ŋkeke etɔ̃ megbe la, Yesu ƒe nusrɔ̃la eve, Maria Magdalatɔ kple Maria kemɛa, woyi yɔdoa to. Le afi ma la, wokpɔ be womli kpea ɖa eye mawudɔla aɖe bɔbɔ nɔ edzi. Mawudɔlaa gblɔ na nyɔnuawo be woakpɔ yɔdo si tsi ƒuƒlu la me ɖa. Eye wògblɔ kpee be: “Mele afi sia o, elabena wofɔe ɖe tsitre.” (Mateo 28:1-6) Yesu le agbe!\n10. Nya kawoe Paulo gblɔ si ɖo kpe edzi be wofɔ Yesu ɖe tsitre?\n10 Nu siwo dzɔ le ŋkeke 40 siwo kplɔe ɖo me la ɖo kpe edzi kɔtɛ be wofɔ Yesu ɖe tsitre. Apostolo Paulo gblɔ le agbalẽ si wòŋlɔ na Korintotɔwo la me be: “Le nu gbãtɔwo dome la, metsɔ nu siwo nye hã mexɔ la de asi na mi, be Kristo ku ɖe míaƒe nu vɔ̃wo ta le Ŋɔŋlɔawo nu; eye be woɖii, ɛ̃, be wofɔe ɖe tsitre le ŋkeke etɔ̃agbe le Ŋɔŋlɔawo nu; eye be eɖe eɖokui fia Kefas, emegbe la, ame wuieveawo. Le ema megbe la, eɖe eɖokui fia nɔvi siwo wu alafa atɔ̃ zi ɖeka, ame siwo dometɔ akpa gãtɔ kpɔtɔ li va se ɖe fifia, gake wo dometɔ aɖewo dɔ alɔ̃ le ku me. Le ema megbe la, eɖe eɖokui fia Yakobo, eye le emegbe la, apostoloawo katã; gake mlɔeba la, eɖe eɖokui fia nye hã, abe ame si ƒe ŋkeke mede hafi wodzii o ene.”—1 Korintotɔwo 15:3-8.\nNU ENE SIWO NA MÍENYA BE WOFƆ YESU ÐE TSITRE\n11. Aleke wofɔ Yesu ɖe tsitre abe ale si “Ŋɔŋlɔawo” gblɔe ɖi ene?\n11 Wofɔ Yesu ɖe tsitre abe ale si “Ŋɔŋlɔawo” gblɔe ɖi ene. Wogblɔ tsitretsitsia ŋu nya ɖi le Mawu ƒe Nya la me. Le kpɔɖeŋu me, David ŋlɔ bena, Yehowa magblẽ eƒe “mawumeme la” ɖe yɔdo me o. (Mixlẽ Psalmo 16:10.) Le ƒe 33 Kristotɔwo Ŋɔli (K.Ŋ.) ƒe Pentekoste-ŋkekea dzi la, Petro ɖe nu me be “mawumeme” lae nye Yesu esi wògblɔ be: “[David kpɔ] Kristo la ƒe tsitretsitsi la do ŋgɔ, eye wòƒo nu tso eŋu, be womegblẽe ɖe [Tsiẽƒe] o, eye eƒe ŋutilã hã mekpɔ nyunyɔ o.”—Dɔwɔwɔwo 2:23-27, 31.\n12. Ame kawoe kpɔ Yesu si wofɔ ɖe tsitre la?\n12 Ame geɖe kpɔ Yesu si wofɔ ɖe tsitre la kple ŋku. Le ŋkeke 40 siwo kplɔ Yesu ƒe tsitretsitsia ɖo me la, eɖe eɖokui fia eƒe nusrɔ̃lawo le abɔ si te ɖe yɔdo si me woɖii ɖo ŋu la me, kple esime wonɔ mɔ dzi yina Emaus, kpakple teƒe bubuwo. (Luka 24:13-15) Eƒo nu kple ame ɖekaɖekawo, abe Petro ene, eye wòƒo nu na amewo le ha me hã. Gbe ɖeka Yesu ɖe eɖokui fia ame siwo wu 500 zi ɖeka gɔ̃ hã. Ame gbogbo mawo siwo kpɔ Yesu, si wofɔ ɖe tsitre la, ƒe ɖaseɖiɖi nye kpeɖodzi si dzi míate ŋu aŋe aɖaba aƒui o.\n13. Aleke dzo si nɔ nusrɔ̃laawo me la ɖee fia be woka ɖe edzi be wofɔ Yesu ɖe tsitre vavã?\n13 Yesu ƒe nusrɔ̃lawo ɖe gbeƒã eƒe tsitretsitsia dzonɔamemetɔe. Woti wo yome, wowɔ fu wo, eye wowu wo dometɔ aɖewo ɖe woƒe gbeƒãɖeɖedɔa ta. Bu nya sia ŋu kpɔ: Ne ɖe womefɔ Yesu ɖe tsitre o la, ɖe Petro ade eƒe agbe afɔku me anɔ gbeƒã ɖem na ame mawo ke siwo lé fu Yesu eye woɖo nugbe ɖe eŋu hewui la? Petro kple nusrɔ̃la bubuawo ka ɖe edzi be Yesu le agbe eye wònɔ mɔ fiam gbeƒãɖeɖedɔa. Azɔ hã, Yesu ƒe tsitretsitsia wɔe be eyomedzelawo nɔ mɔ kpɔm vevie be woafɔ yewo hã ɖe tsitre. Le kpɔɖeŋu me, hafi Stefano naku la, eka ɖe edzi be woafɔ ye ɖe tsitre.—Dɔwɔwɔwo 7:55-60.\n14. Nu kae na nèka ɖe edzi be Yesu le agbe?\n14 Kpeɖodzi li be Yesu nye Fia le dzi ɖum fifia eye wònye Kristo hame la ƒe ta. Kristotɔ vavãwo le dzidzim ɖe edzi. Ðe wòanɔ alea ne ɖe womefɔ Yesu ɖe tsitre oa? Le nyateƒe me la, ne ɖe womefɔ Yesu ɖe tsitre o la, ɖewohĩ míele eŋkɔ gɔ̃ hã se ge akpɔ o. Gake míekpɔ kpeɖodzi sẽŋu siwo na míeka ɖe edzi be Yesu le agbe eye wòle mɔ fiam xexea me katã ƒe gbeƒãɖeɖedɔa.\nYAYRA SI YESU ƑE TSITRETSITSIA NYE NA MÍ\n15. Nu ka tae Yesu ƒe tsitretsitsia nana dzi nɔa mía ƒo be míaɖe gbeƒã?\n15 Kristo ƒe tsitretsitsia nana dzi nɔa mía ƒo be míaɖe gbeƒã. Tso Yesu ŋɔli ke la, Mawu ƒe futɔwo to mɔ vɔ̃ geɖewo dzi be yewoatɔ te gbeƒãɖeɖedɔa. Mɔnu siawo dometɔ aɖewoe nye xɔsegbegbe, alɔmeɖeɖe, ŋutasẽnuwɔwɔwo, asiɖoɖo dɔa dzi, funyafunyawɔwɔ ame, kple amewuwu. Gake Biblia gblɔe ɖi be: “Lãnu sia lãnu, si wotu ɖe ŋuwò la, madze edzi o.” (Yesaya 54:17) Míevɔ̃a ame siwo Satana zãna la o. Yesu le kpekpem ɖe mía ŋu, abe ale si wòdo ŋugbee ene. (Mateo 28:20) Susu aɖeke meli si ta míavɔ̃ o, elabena nu ka kee míaƒe futɔwo ɖawɔ o, womate ŋu akpe mía dzi o!\nYesu ƒe tsitretsitsia nana dzi nɔa mía ƒo be míaɖe gbeƒã (Kpɔ memama 15)\n16, 17. (a) Aleke Yesu ƒe tsitretsitsia ɖoa kpe edzi be eƒe nufiafiawo katã nye nyateƒe? (b) Le Yohanes 11:25 ƒe nya nu la, ŋusẽ kae Mawu na Yesu?\n16 Yesu ƒe tsitretsitsia ɖoa kpe nu siwo katã wòfia la dzi. Biblia ŋuti nunyala aɖe ŋlɔ bena, ne womefɔ Kristo ɖe tsitre o la, ke Kristotɔwo nye bometsila siwo xɔ alakpanya gã aɖe dzi se. Paulo hã ŋlɔ bena, ne womefɔ Yesu ɖe tsitre o la, ke viɖe aɖeke manɔ Kristotɔwo ƒe gbeƒãɖeɖedɔa kple woƒe xɔse ŋu o. Ðeko wòafia be Nyanyuigbalẽawo me nyawo nye ŋutinya wɔnublanui aɖe si ku ɖe ŋutsu nunyala aɖe si nye ame nyui si eƒe futɔwo wu la ŋu. Gake wofɔ Yesu ɖe tsitre, eye esia ɖoa kpe edzi be eƒe nufiafiawo katã nye nyateƒe.—Mixlẽ 1 Korintotɔwo 15:14, 15, 20.\n17 Yesu gblɔ be: “Nyee nye tsitretsitsi la kple agbe la. Ame si ɖenɛ fiana be yexɔ dzinye se la, togbɔ be aku hã la, agagbɔ agbe.” (Yohanes 11:25) Yesu ƒe ŋugbedodo sia ava eme godoo. Yehowa na ŋusẽ Yesu be wòafɔ ame siwo aɖu fia kplii le dziƒo kpakple ame biliɔn geɖe siwo anɔ agbe le anyigba dzi la ɖe tsitre. Yesu ƒe vɔsaa kple eƒe tsitretsitsia ɖoa kpe edzi be ku maganɔ anyi o. Esia doa ŋusẽ mí be míado dzi le dodokpɔwo me eye míagavɔ̃ na ku ƒe ŋɔdzidoname gɔ̃ hã o!\n18. Nu ka dzie Yesu ƒe tsitretsitsia na míeka ɖo?\n18 Yesu ƒe tsitretsitsia na míeka ɖe edzi be woadrɔ̃ ʋɔnu amewo ɖe Yehowa ƒe dzidzenu siwo me lɔlɔ̃ le la nu. Le Atene la, Paulo gblɔ na ŋutsuwo kple nyɔnuwo ƒe ƒuƒoƒo aɖe be, Mawu adrɔ̃ “ʋɔnu anyigba dzi tɔwo katã le dzɔdzɔenyenye me to ŋutsu aɖe si wòɖo la dzi,” eye ena “eŋuti kpeɖodzi amewo katã to efɔfɔ ɖe tsitre tso ame kukuwo dome me.” (Dɔwɔwɔwo 17:31) Mawu ɖo Yesu be wòanye míaƒe Ʋɔnudrɔ̃la, eye míeka ɖe edzi be adrɔ̃ ʋɔnu mí le lɔlɔ̃ kple dzɔdzɔenyenye me.—Mixlẽ Yesaya 11:2-4.\nMíedea asixɔxɔ tsitretsitsi ƒe mɔkpɔkpɔa ŋu hedina vevie be míaɖo to Yehowa ɣesiaɣi\n19. Ŋusẽ kae Kristo ƒe tsitretsitsia kpɔna ɖe mía dzi?\n19 Yesu ƒe tsitretsitsia ʋãa mí be míawɔ Mawu ƒe lɔlɔ̃nu. Ne ɖe Yesu metsɔ eƒe agbe sa vɔ eye wofɔe ɖe tsitre o la, míayi edzi anɔ nu vɔ̃ kple ku ƒe ŋusẽkpɔɖeamedzi te. (Romatɔwo 5:12; 6:23) Mɔkpɔkpɔ aɖeke manɔ mía si o, eye ɖeko míanɔ gbɔgblɔm be: “Mina míaɖu nu, eye míano nu, elabena etsɔ míele kuku ge.” (1 Korintotɔwo 15:32) Gake menye agbe me dzidzɔdonamenuwoe nye nu vevitɔ na mí o. Ke boŋ míedea asixɔxɔ tsitretsitsi ƒe mɔkpɔkpɔa ŋu hedina vevie be míaɖo to Yehowa ɣesiaɣi.\n20. Aleke Yesu ƒe tsitretsitsia ɖe Mawu ƒe gãnyenye fiae?\n20 Yehowa nyea “teƒeɖola na ame siwo dinɛ vevie” eye Yesu ƒe tsitretsitsia ɖea Mawu ƒe gãnyenye fiana. (Hebritɔwo 11:6) Yehowa wɔ ŋusẽ triakɔ kple nunya ŋu dɔ esi wòfɔ Yesu ɖe tsitre hena makumakunyenye su esi le dziƒo. Mawu gaɖe ŋutete si le esi be wòana eƒe ŋugbedodowo nava eme hã fia. Yehowa do ŋugbe be ‘dzidzimevi’ tɔxɛ aɖe ava kpɔ nya si fɔ ɖe te ku ɖe ame si dze anye xexea me katã ƒe dziɖulagã la gbɔ. Hafi ŋugbedodo ma nava eme la, ele be Yesu, si nye ‘dzidzimevi’ la, naku eye woafɔe ɖe tsitre.—1 Mose 3:15.\n21. Yayra kae tsitretsitsi ƒe mɔkpɔkpɔa nye na wò?\n21 Míedaa akpe na Yehowa ŋutɔ ɖe tsitretsitsi ƒe mɔkpɔkpɔa ta. Biblia do ŋugbe be: “Kpɔ ɖa! Mawu ƒe agbadɔ la le amegbetɔwo gbɔ, eye wòanɔ anyi kpli wo, eye woanye eƒe dukɔwo. Eye Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” Apostolo Yohanes ye wogblɔ ŋugbedodo ma me nyawo na, eye wogblɔ nɛ be: “Ŋlɔe, elabena nya siawo nye nyateƒenyawo kple nya vavãwo.” Ame kae ɖe nya mawo fia Yohanes? Yesu Kristo, si wofɔ ɖe tsitre lae!—Nyaɖeɖefia 1:1; 21:3-5.\nTsitretsitsi: Efia be woana ame si ku nagbɔ agbe. Woafɔ ame ʋɛ aɖewo ɖe tsitre woazu gbɔgbɔmenuwɔwɔ siwo aɖu fia kple Yesu le dziƒo. Woafɔ ame biliɔn geɖe ɖe tsitre be woanɔ agbe le Paradiso me le anyigba dzi\nƉoe Ɖe Amewo Ɖoe Ɖe Amewo Yesu Ƒe Tsitretsitsia—Yayra Si Wònye Na Mí


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Tagalog Thai Turkish Ukrainian\n“Sukuviwo ɖoa dze tsoa gbɔdɔnyawo ŋu gbesiagbe. Nyɔnuviwo kura gɔ̃ hã va nɔa ahiã dim ŋutsuviwo, eye wodɔa wo nɔewo gbɔ le sukua me kura gɔ̃ hã.”—Eileen si xɔ ƒe 16.\n“Le míaƒe suku la, ŋutsuviwo dɔa ŋutsuviwo gbɔ, eye nyɔnuviwo hã dɔa nyɔnuviwo gbɔ le sukuvi bubuwo ŋku me, evɔ mekpea ŋu na wo hã o.”—Michael si xɔ ƒe 15. *\nÐE WÒ sukuxɔmehatiwo ɖoa dze tsoa gbɔdɔnyawo ŋu gbesiagbea? Ðe wo dometɔ aɖewo nɔa agbegbegblẽ kura gɔ̃ hã? Ne nenemae la, ekema àse le ɖokuiwò me abe alesi nyɔnuvi ƒewuivi aɖe se le eɖokui me ene, be suku nɔnɔ le ko abe “dɔ wɔwɔ le gbɔdɔdɔ ŋuti sinimawo wɔƒe” ene. Nya lae nye be mɔnukpɔkpɔ geɖe ʋuna ɖi na sɔhɛwo edziedzi be woaɖo dze tso gbɔdɔnyawo ŋu alo akpɔ gome le eme kura gɔ̃ hã.\nÐewohĩ àse wò sukuxɔmehatiwo nagblɔ be yewodɔ kple amesiwo menye yewoƒe ahiãviwo o gɔ̃ hã. Le go aɖewo me la, sukuvi aɖewo dɔna kple amesiwo womedze si nyuie o. Le go bubuwo me la, wodɔna kple amesiwo wodo go zi gbãtɔ, le dze ɖoɖo kpli wo le Internet dzi megbe. Le esiawo katã me la, menye esi wolɔ̃ ameawo tae o. Danielle si xɔ ƒe 19 gblɔ be: “Nusi ame eve awɔ atsɔ aɖi akɔ na woƒe dzodzrowo koe wònye.”\nEyata mewɔ nuku o be gbɔdɔnyawo gbɔgblɔ va bɔ le suku geɖe me, eye ame akpa gãtɔ doa dzidzɔ ɖe eŋu. Nyɔnuvi ƒe-17-vi aɖe ŋlɔ ɖe woƒe suku nyadzɔdzɔgbalẽ me be: “Ne míetrɔ va suku le Dzoɖagbe la, gbɔdɔdɔnuwɔna siwo me sukuviwo kpɔ gome le le kwasiɖanuwuwua ŋu koe wonɔa dze ɖom tsoe le xɔa me, eye xɔlɔ̃wo gblɔa alesi wowɔ nuawo ŋutɔŋutɔe la na wo nɔewo.”\nNe wò ya èle agbagba dzem be yeawɔ Biblia ƒe dzidzenuwo dzi la, ekema amesiwo ƒoa nu tsoa gbɔdɔnyawo ŋu dome nɔnɔ ana nàse le ɖokuiwò be yetsi akogo. Eye ne mèwɔa ɖeka kpli wo o la, woate ŋu anɔ kowòm. Le mɔ aɖe nu la, ele be nànɔ mɔ kpɔm na esia, elabena Biblia gblɔ be ne amewo mese nusita wò nuwɔnawo to vovo ɖo gɔme o la, woate ŋu ‘agblɔ busunyawo ɖe ŋuwò.’ (Petro I, 4:3, 4) Gake ame aɖeke medina be woanɔ fewu ɖum le ye ŋu o. Eyata aleke nàwɔ agbe gbɔdɔnyawo le suku evɔ wòaganye dada na wò be yegbe wo? Gbã la, ele vevie be nàse nusitae gbɔdɔdɔ ƒe dzodzro nu sẽ nenema le ame me la gɔme.\nDze Si Ðokuiwò\nNe èle ɖekakpui alo ɖetugbi me ɖom la, ekema tɔtrɔ geɖe vana le wò ŋutilã kple seselelãme gome kabakaba. Ne èle ɣeyiɣi sia me tom la, ekema gbɔdɔdɔ ƒe dzodzro nu asẽ le mewò. Nyae be menye dzodzro gbegblẽ aɖekee wònye o. Eyata ne miaƒe sukuvi aɖewo ƒe nu va le ŋuwò nyom ŋutɔ la, megawɔ na wò be ame gbegblẽe yenye wodzi alo be yemate ŋu anɔ agbe dzadzɛ gbeɖe o. Àte ŋu anɔ agbe dzadzɛ ne wò ŋutɔ èlɔ̃ ko!\nTsɔ kpe ɖe dzɔdzɔmedzodzro si nɔa ƒewuiviwo me ŋu la, nu bubu aɖe hã li si wòle be nànya. Esi wònye ame aɖeke mede blibo o ta la, nu gbegblẽ wɔwɔ dzroa mí katã. Apostolo Paulo kura gɔ̃ hã lɔ̃ ɖe edzi be: “Mekpɔ se bubu, si le aʋa wɔm kple se, si le nye nyasã me la, le nye ŋutinuwo me, eye wòlém aboyo le nuvɔ̃ ƒe se, si le nye ŋutinuwo me la me.” Paulo gblɔ be yeƒe blibomademade na yese le ye ɖokui me be yenye “nublanuitɔ.” (Romatɔwo 7:23, 24) Gake eɖu dzi, eyata wò hã àte ŋui!\nSe Nu Gɔme na Wò Sukuxɔmehatiwo\nAbe alesi míegblɔe va yi ene la, ɖewohĩ wò sukuxɔmehatiwo anɔ dze ɖom tso gbɔdɔnyawo ŋu ɣesiaɣi alo aƒo adegbe tso gbɔdɔdɔnuwɔna siwo me wokpɔ gome le ŋu. Ele be nànyae be woate ŋu akpɔ ŋusẽ gbegblẽ ɖe dziwò. (Korintotɔwo I, 15:33) Gake mele be nàbu wò sukuxɔmehatiwo abe wò futɔwo ene o. Nukata?\nDidi si le mewò la kee le wò sukuxɔmehatiwo hã me. Nugbegblẽwɔwɔ dzroa woawo hã. Gake esi wò ya nèto vovo na wo ta la, wo dometɔ aɖewo ate ŋu anye “amesiwo lɔ̃a hadzedze wu esi woalɔ̃ Mawu.” Alo woƒe ƒometɔwo nye “amesiwo melɔ̃a ame ƒe nya o.” (Timoteo II, 3:1-4) Ðewohĩ wò sukuxɔmehati aɖewo dzilawo mehe wo le agbenyuinɔnɔ gome lɔlɔ̃tɔe o.—Efesotɔwo 6:4.\nEsi wònye nunya si tso Mawu ƒe Nya Biblia me le wò ya asiwò evɔ mele wò sukuxɔmehatiwo ya si o ta la, ɖewohĩ womenya afɔku siwo dzodzro ɖesiaɖe dzi wɔwɔ hena vanɛ o. (Romatɔwo 1:26, 27) Ðeko wòle abe alesi wo dzilawo natsɔ ʋu sesẽ aɖe na wo be woatsɔ ayi dɔ aɖe gbe le ʋumɔgã aɖe dzi, evɔ womefia ʋu kuku wo o ene. Ekuku avivi wo nu ɣeyiɣi kpui aɖe ya, gake afɔku le ŋgɔ na wo godoo. Ekema nukae nàwɔ ne wò sukuxɔmehatiwo te dze ɖoɖo tso gbɔdɔnyawo ŋu le gbɔwò, alo wodi be yewoaƒoe ɖe nuwò wò hã nàkpɔ gome le agbegbegblẽnɔnɔ me?\nTsri Gbegblẽnyawo Gbɔgblɔ\nNe wò sukuxɔmehatiwo te dze ɖoɖo le gbɔdɔnyawo ŋu la, ɖewohĩ adzro wò be yeaɖo to asee alo akpɔ gome le eme, ale be womagakpɔ be yeto vovo o ko. Gake de ŋugble tso alesi woabu nuwɔna mae ŋu kpɔ. Ðe gome kpɔkpɔ kpli wo le dzeɖoɖoa me aɖe amesi nènye alo di be yeanye la afia ŋutɔŋutɔa?\nEkema nukae nàwɔ ne miele dze ɖom tso nane ŋu, eye agbegbegblẽnɔnɔ ŋu nyawo va ge ɖe eme? Ðe wòle be nàtso ko adzo le wo gbɔa? Ẽ, nu ma tututue wòle be nàwɔ! (Efesotɔwo 5:3, 4) Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui.” (Lododowo 22:3) Eyata ne èdzo la, mefia amemabumabu o, efia boŋ be nunyalae nènye.\nLe nyateƒe me la, mele be ŋu nakpe wò be nàdzo ne dzeɖoɖoa va trɔ ɖe agbegbegblẽnɔnɔ ŋu o. Godoo la, dzeɖoɖo ƒomevi aɖewo anɔ anyi siwo me màdi be yeakpɔ gome le o, evɔ makpe ŋu na wò hã o, vevietɔ ne nusi ŋu wole dze ɖom tsoe la medzɔa dzi na wò o alo mèdi be yeakpɔ gome le eme o. Le kpɔɖeŋu me, tsɔe be wò sukuxɔmehati aɖewo te nu ƒoƒo tso adzodada ame aɖe ŋu. Ànɔ afima anɔ woƒe ɖoɖowo semaa? Ne ènɔ afima la, woate ŋu abu be wò hã ède wo dzi. Eyata nunya anɔ eme be nàtso adzo. Nusia kee wòle be nàwɔ ne dzeɖoɖoa trɔ ɖe agbegbegblẽnɔnɔ nyawo ŋu. Zi geɖe la, àte ŋu ato mɔ aɖe dzi adzo gake mawɔ na amewo be ènye ɖokuiŋudzela si ta woako wò ɖo o.\nEle eme ya be manya wɔ ɣesiaɣi be nàƒo asa na nɔnɔme aɖewo o. Le kpɔɖeŋu me, amesiwo te ɖe ŋuwò le sukuxɔa me adi be yewoana nàkpɔ gome le gbɔdɔnyawo gbɔgblɔ me. Ne edzɔ nenema la, ekema àte ŋu atsɔ moveviɖoɖo agblɔe na wo bubutɔe be woadzudzɔ fu ɖeɖe na ye. Ne ema medze edzi o la, ekema àte ŋu awɔ nusi Brenda wɔ. Egblɔ be: “Megblɔe na nufialaa le woƒe manyamanya me be wòaɖɔ li nɔƒe nam.”\nÐɔ Ŋu Ðo\nGbeɖeka godoo la, wò sukuxɔmehati aɖewo adi be yewoanya nusitae mèkpɔa gome kpli wo le gbegblẽnyawo gbɔgblɔ me o. Ne wobia nusitae mèkpɔa gome le wo me o la, ɖɔ ŋu ɖo le alesi nàɖo eŋu na woe me. Ele eme baa be wo dometɔ aɖewo abiae kple susu be yewoaɖu fewu le ŋuwò, ke menye be woase wò nukpɔsusua gɔme o. Gake ne ewɔ na wò be susu nyui ye le amea si la, ekema ƒo nu tso wò dzixɔsewo ŋu dzidzɔtɔe. Sɔhɛ geɖe zã agbalẽ si nye Questions Young People Ask—Answers That Work [Les jeunes s’interrogent — Réponses pratiques] tsɔ kpe ɖe woƒe sukuxɔmehatiwo ŋu wokpɔ viɖe siwo le Biblia ƒe dzidzenuwo dzi wɔwɔ me. *\nNukae wòle be nàwɔ ne mia tɔ sukuvi aɖe do dzi lé teƒe aɖe na wò madzemadzee alo gbugbɔ nu na wò le vo me? Ne èɖe mɔ nɛ la, ekema èle dzi dem ƒo nɛ be wòayi edzi anɔ ewɔm. Biblia ƒo nu tso ɖekakpui aɖe si ɖe mɔ gbolo aɖe lée hegbugbɔ nu nɛ ŋu. Ðekakpuia ɖe mɔ gboloa gblɔ ahiãnyawo nɛ. Nukae do tso eme? “Ekplɔe ɖo kɔ̃ enumake abe nyitsu, si yina ɖe ewuƒe ene.”—Lododowo 7:13-23.\nGake kpɔ alesi Yosef ya wɔ nui wòto vovo le nɔnɔme ma ƒomevi me ɖa. Eƒe aƒetɔ srɔ̃ ble enu edziedzi, gake Yosef gbe gbidii. Esi mlɔeba nyɔnua dze agbagba be yealée sesẽe la, eɖe afɔ kpata hesi.—Mose I, 39:7-12.\nAbe Yosef ene la, ehiã be nàwɔ nu moveviɖoɖotɔe ne wò sukuxɔmehati aɖe alo ame nyanyɛ bubu aɖe lé teƒe aɖe na wò madzemadzee. Eileen gblɔ be: “Ne ɖekakpui aɖe di be yeaka asi ŋunye la, megblɔna nɛ be nedzudzɔ nu ma. Ne medzudzɔ o la, medoa ɣli ɖe eta be wòaɖe asi le ŋunye.” Eileen gblɔ tso ɖekakpui siwo le eƒe suku ŋu be: “Ne wò ŋutɔ nèdi be woade bubu ye ŋu hafi woadee ŋuwò.”\nWò sukuxɔmehatiwo ade bubu wò hã ŋuwò ne mèɖoa to sea woƒe gbegblẽnyawo o, ne èɖea nusita mèkpɔa gome le eme o la me na wò ne ehiã, eye nègbea ahiãnyawo. Viɖe bubu si ado tso emee nye be dzi adzɔ wò ŋutɔ hã. Vevietɔ wu la, Yehowa akpɔ ŋudzedze ɖe ŋuwò!—Lododowo 27:11.—g3/06.\n▪ Nya kae nàte ŋu agblɔ be nàdzo ne dzeɖoɖoa va trɔ ɖe gbɔdɔnyawo ŋu?\n▪ Nya kae nàgblɔ, eye nukae nàwɔ, ne wò sukuxɔmehati aɖe le ahiã dim wò?\nNe dzeɖoɖoa va trɔ ɖe gbegblẽnyawo ŋu ko la, dzo enumake\nGbe ahiãnyawo gbidii\nƉoe Ɖe Amewo Ɖoe Ɖe Amewo Aleke Mawɔ Agbe Gbɔdɔnyawo Le Suku?\ng 4/06 axa 14-16